
TAJNA 


Prije negoli kažem tko sam, što radim i odakle dolazim, 
moram ispričati priču koju su i meni često pričali. Priča 
je to iz davnine, kad na zemlji još nisu živjeli ljudi. 

Tisućama godina prije ljudi svijetom su uz pomoć 
vjetra vladale biljke. Iako su biljke nepokretne, vjetar je 
njihovo sjeme raznosio na sve strane svijeta pa nije bilo 
mjesta na kojem nije rasla neka biljka. Sve do mora. A 
u moru biljke su rasle kao alge. 

Životinje su, kao i danas, bile divlje. Napadajući jed- 
na drugu među biljkama su tražile utočište. 

Za razliku od današnjih biljaka, u to vrijeme biljke 
su bile mnogo niže. Bilo ih je više, ali tada još nisu rasle 
kao šume. Životinje su bile niže od biljaka, ali ni biljke 
nisu bile od njih mnogo veće. Bile su podjednake. 

Kako su već tada biljke bile raznobojne, neke su ži- 


votinje, da bi se što bolje sakrile, počele mijenjati boju. 


Uz crveni grm bile su crvene, a dok čuče u travi, zele- 
ne. Nastala je zbrka. I nije prošlo mnogo godina kad se 
dogodilo najgore. Više nitko nije znao koja je čija boja. 
Zmija je na grani bila zelena, u vodi plava, dok je jela 
jagode crvena, a kroz cvijeće šarena. Tako su i životinje 
počele griješiti. Kad bi se neka od njih htjela u grm 
sakriti i granom se pokriti, umjesto grane uhvatila bi 
zmiju! Jer zmija je bila kao grana. Aja-jaja-jaaaaa... 

Srećom, biljke su bile domišljate pa su one same 
stale na kraj toj strahoti. I to tako da su neke postale 
zimzelene. Umjesto šarenih cvjetova cijele su godine 
zadržale zeleno lišće. Istina, u početku se činilo da toi 
nije važno, ali uskoro se moglo vidjeti da su biljke bile 
vrlo lukave. Evo zašto: da bi rasle, biljke moraju imati 
listove, jer listovima upijaju toplinu sunca, a sve dok 
nije bilo zimzelenih, biljkama je lišće u jesen otpadalo. 
Mogle su rasti samo ljeti i u proljeće. Kad su se pojavile 
zimzelene, počele su rasti cijele godine. Uskoro su zim- 
zelene postale mnogo više nego druge biljke. Izrasle 
su u šume. Sitno se bilje povuklo na njihove rubove, 
na livade i proplanke, gdje i danas cvjeta kad dođe 
proljeće. 

Danas šume više nisu raznobojne, već zelene, a ži- 
votinje su prestale mijenjati boju. Tako je, napokon, sve 
dobilo svoju boju, a neke životinje više nisu divlje. Po- 


stale su domaće. Šume su zelene, more plavo, cvijeće i 

ribe raznobojne, a leptiri i ptice mogu imati kakvu hoće 
boju — jer oni lete. 

Ljudi ne mogu letjeti pa moraju imati uvijek jednu 
boju. Ali, ljudi ne vole biti isti kao i drugi, pa danas 
žive ljudi u bojama. Ima ih crvenih, bijelih, žutih, crnih, 
a priča se da se mogu sresti plavi i zeleni. 

Eto, to je priča koju sam često slušao u svojoj kući, 
iako mi nemamo i nikada nismo imali kuću. Mi imamo 
šator. Moj je tata klaun. I moja je mama klaun. Nepre- 
stano putujemo s našim cirkusom iz grada u grad, na 
nekoj livadi podignemo šareni šator i tako zarađujemo 
za život. 

Možete li sada zamisliti kolika je moja tuga kad 
vam kažem da ja ne razlikujem boje?! Da... ja ne vidim 
boje! Ja znam da one postoje, da na svakom predme- 
tu, na svakoj ptici, čovjeku ili ribi ima neka boja, ali ja 
ih ne vidim. Meni je sve sivo... sivo... to su moje boje. 
Dan je svjetlosiv, noć tamnosiva, ponekad i crna jer 
nema svake noći sivih zvijezda. Mačka je siva, ili siva 
sa sivim pjegama, tigar je crno-bijeli, miš je siv, zebra je 
ista kao i tigar, leptiri su sivkasti na sive točkice, ptice 
imaju divno sivo perje, more je sivo, ili tamno sivo prije 
kiše, jabuka je siva, svi se konji zovu Sivko, najviše vo- 
lim jesti sive banane... eto... 

Često mislim da su boje negdje iza mene. Naglo se 


okrenem, ali one nestanu... sve je ponovno sivo... 


Tužno je to. Nitko, baš nitko osim mame i tate ne 
zna da ja ne razlikujem boje. To je moja istina. Mama i 
tata su obećali da nikome neće reći. Oni su bili vrlo za- 
brinuti. U početku mi nisu vjerovali. Tata me pitao da 
mu donesem plavu krpu, a ja njemu crnu. Mama pita 
za crvenu, a ja žutu... I tako još mnogo pogrešnih krpa. 
Na kraju su shvatili da se ja ne šalim. 

— Kakav ćeš ti biti klaun kad ne razlikuješ boje? 

Nisu se oni ljutili na mene, ali nisu mi htjeli ni la- 
gati. Rekli su iskreno da oni ne znaju mogu li postati 
klaun ako ne naučim razlikovati boje. 

Otada, a imao sam šest ili sedam godina, počeo 
sam tražiti boje. Na predstave svoga cirkusa sve sam 
rjeđe išao jer bih se rastužio gledajući klaunove. Zato 
sam najčešće šetao oko šatora i danima, godinama, 
razmišljao kako se mogu naći boje. 

Neću sada pričati potanko što sam i kako sam po- 
kušao naći boje jer to bi potrajalo tisuće stranica. Reći 


ću samo nekoliko primjera. 


Prvi na primjer: 

Bio sam kod doktora, iako se bojim injekcije, i molio 
ga da me ubode jednom plavom, jednom ljubičastom 
i zelenom injekcijom. Ali, samo se nasmijao. Ubo me 


jednom bezbojnom. Kaže za grlo. Ah! 

Drugi na primjer: 

Kupio sam naočale u bojama. Jedno je staklo bilo 
plavo, drugo žuto. To mi je pokazao prodavač. Ništa ni- 
sam vidio. Razbio sam ih udarivši glavom o stup. Kada 
sam ih htio popraviti, nisam znao koje je staklo žuto a 


koje plavo. 


Treći na primjer: 

Uvijek sam gledao televiziju u boji, ali nikada nisam 
znao je li film koji gledam crno-bijeli ili u boji. 

Iz tih nekoliko na primjera vidi se kako sam se mu- 
čio. Trajalo je to sve dok jednog dana nisam sreo sije- 
dog, slijepog starca. Možda i nije bio sijed, ali starci su 


najčešće sijedi. Sivi. 


STARAC 


Naš šator bili smo podigli na livadi uz rub šume. Ni- 
sam odlazio na predstave, već sam šetao puteljkom kroz 
šumu razmišljajući o bojama. Hodao sam polako, noga- 
ma razgrćući lišće, kao da ću ispod lišća nešto... Kad! 
Netko hoda?! Čuju se koraci?! Htio sam pobjeći jer prvi 
sam put u toj šumi... Sijedi slijepi starac. U jednoj je 
ruci nosio štap, u drugoj vreću. Štapom je lupkao po 
zemlji, kamenju, pipkajući šumsku stazu. Pomislio sam 
da se izgubio, pa sam ga upitao: 

— Mogu li vam pomoći? 

On se zaustavio i, umjesto da mi odgovori, pita me: 

— Sinko, zašto misliš da je meni potrebna pomoć?! 

Nisam znao što kazati?! Kako on zna da sam ja dje- 
čak, zar on nije slijep?! Ah, da. Sigurno po glasu. Šutio 
sam. On je slijepac, a k tome i u šumi. U šumama često 


zalutaju i oni koji dobro vide. To sam htio reći: 

— Pa... ovaj, mislio sam da ste zalutali... da ste se 
izgubili... 

Ali nije se on izgubio. On je brao gljive! Vreća koju 
je nosio bila je puna gljiva. Čudio sam se: 

— Ali... pa kako vi... kako vi tražite gljive kad ste 
slijepi?! Mislim, kako ih nađete? 

— Nije to teško — odgovori on mirno i sjedne na 
kamen. — Eto, dok hodaš ovim puteljkom ponekad te 
grije sunce, a ponekad ne. Kad uđeš u hladovinu, malo 
je hladnije. Ja jesam slijepac, ali čovjek ne mora gledati 
da bi osjetio gdje je hladnije, a gdje toplije. Je li tako? 

Odgovorio sam da je baš tako. 

— Eto. Vidiš, neke su sjenke suhe, a neke pune vla- 
ge. Kada dođeš u vlažnu hladovinu, udahneš, omirišeš 
zrak i ako osjetiš nešto kiselkasto u zraku, onda tu ima 
gljiva. Sagneš se i ubereš ih. Vidiš da to nije teško. 
Istina, teško je kad puše vjetar jer vjetar nosi mirise na 
sve strane, ali po vjetru se ne beru gljive. 

Kad je to rekao, pomislio sam da će ustati. Ustao je. 
Mislio sam kako bi lijepo bilo kad ne bi odmah otišao. 
Nije otišao. Kao da se zagledao u mene. 

— Hoćeš li još nešto pitati? — i čeka... čeka... Da, 
htio sam još mnogo toga pitati, ali se nisam mogao 
odmah sjetiti. Ipak, nešto sam smislio: 

— A kako znate koje su otrovne? — uh, dobro sam 


se sjetio. 

—Ha, ha... — nasmije se starac — kako znam da nisu 
otrovne? Pa vidiš da znam. Živ sam, nisam se još otro- 
vao. To je teško objasniti, a ti dobro vidiš pa ti i ne bi 
koristilo. Je li tako? 

Što sam drugo mogao reći nego da je tako. Vidim 
da je živ, da se nije otrovao... 

—A ti, dječače? Ti si nešto izgubio? Ti nešto tražiš? 
— iznenada me upita starac. 

Iznenadio sam se. Otkud on zna da ja nešto tražim?! 
Ja sam ga tek sada upoznao?! Zato sam bio hrabar: 

— Kako znate da ja nešto tražim? Tko vam je to 
rekao?! 

Nakašljao se, nasmiješio, ponovno sjeo na kamen i 
rekao: 

— Slušaj me, dječače, onaj tko se nekamo uputio, 
onaj tko zna kamo ide, taj hoda čvrstim korakom, brzo 
korača. Onaj tko od nečega bježi, trči lijevo, desno, spo- 
tiče se, okreće pa i pada. Tebi se ne žuri, ti ne bježiš, 
ti nešto tražiš. Nogama šuškaš po lišću, razgrćeš ga, 
dišeš polako... tražiš! Ali, u šumi je teško nešto naći ako 
ne znaš gdje se to nalazi. Zato, reci. Ja dobro poznajem 
ovu šumu, a ti nisi odavde. Prvi put si ovdje, prvi put 
te srećem. 

Nisam htio odmah reći što tražim. Bojao sam se. 
Što ako starac kaže da u ovoj šumi neću moći naći 


boje?! Gdje da ih poslije toga tražim? Sve sam pretra- 


žio, sve! More, livade, planine, sela, rijeke... vrlo mudar. 
Znao sam to slušajući ga kako govori. Zato sam ga op- 
rezno upitao: 

—A znate li vi, starče, koje je boje trava? 

— Trava?! — začudi se starac. — Ova ovdje trava? — i 
pokaže štapom na travu. 

— Da. Ova trava. 

— Ova je trava zelena — odgovori slijepi starac. 

—A kako vi to znate? Zar vi niste slijepi? 

Kad sam ga to upitao, odložio je štap, malo se za- 
mislio pa nastavio: 

— Slušaj, dječače, ja boje ne gledam očima. Ja ih 
mogu namirisati, mogu ih opipati, ili čuti. Zelena miri- 
še na travu, bijela je hladna, ima je najviše kad padne 
snijeg, crvena je topla, razlijeva se iz vatre, toplija od 
žute jer žuta je boja dana, boja Sunca, prozirna je boja 
glatka kao led, ili staklo, smeđa se čuje iz daljine kada 
zvona zvone, vjetar donosi sivu, a često i kišu. Plava je 
duboka ili visoka... 

Pričao je tako starac, a ja se nisam mogao načuditi 
njegovim riječima. Odjednom sam bio pun nade, mislio 
sam da i ja mogu naći boje, da ću ih i ja jednog dana 
moći razlikovati, da ću moći prstom pokazati plavu i 
žutu, da ću na jednu stranu slagati ljubičaste krpe, a 
na drugu crvene... Povikao sam: 


— Starče?! Koje sam ja boje? 

Sada se on uozbiljio. Ispružio je ruku, uhvatio me 
za rame i dlanom mi prešao preko obraza. Mislio sam 
da traži moju boju, da će napipati moju boju i reći... Ali, 
rekao je: 

— Dječače, to moraš ti sam otkriti. 

Eto, krivo sam pitao. Htio sam reći da mi oprosti, ali 
on reče prije mene: 

— Ti sigurno ne razlikuješ boje? 

— Da — rekao sam veselo iako je to tužno, ali pomi- 
slio sam da će mi on pomoći da ih nađem. 

— Dobro, dobro, dječače. Pođi ti sad svojoj kući, pa 
za dan ili dva prošetaj ovim putem. Ja ću biti ovdje i 
možda ću ti objasniti kako se traže boje. 

Gledao sam ga. Dan ili dva?! Pa to je tek sutra ili 
prekosutra?! Zašto mi odmah ne kaže?! Uplašen molio 
sam ga: 

— Ali starče, ja nemam kuću! Mi nemamo kuću, mi 
imamo šator. Ja živim u cirkusu. Što ako sutra otputu- 
jemo?! 

— U cirkusu? — iznenadi se starac. — Što ti radiš u 
cirkusu? 

Odgovorio sam tužno da još ništa ne radim, da 
samo jedem i spavam, da učim za školu, i da ne mogu 
ništa raditi jer ne razlikujem boje. A kod nas je sve u 
bojama. Koliko samo boja na sebi imaju klaunovi. Sta- 


rac me umirio: 


— Ne boj se. U ovom mjestu ima mnogo djece. Vi 
ćete ovdje ostati najmanje mjesec dana. Dođi sutra ili 
prekosutra. 

Pokupio je vreću i lupkajući štapom otišao putem 
kroz šumu. Okrenuo se, znao je da gledam za njim, i 
mahnuo mi. Mahnuo sam i ja njemu... i začudio se. 
Kako ja mogu mahati nekome tko ne vidi?! Ali, starac 


je sigurno znao da sam mu mahnuo... Mudar je on... 


ZMAJ 


Trčao sam kući sav sretan, iako mi nemamo kuću. Niko- 
me nisam ništa govorio, ni djevojčici koja je sjedila na 
klupi pokraj šatora i čekala me. Mi se uvijek igramo za- 
jedno. Ona je kćerka krotitelja tigrova i vrlo je zabrinuta 
za svoje zube. Misli da su joj previše narasli jer se često 
igra s tigrovima. Ali nisu, ona to samo misli. Izgleda kao 
svaka druga djevojčica, samo je mnogo ljepša. Ima dugu 
kosu, a ljudi govore da ima bistre oči. To je točno, još ni- 
kada nije imala mutne, ili prljave oči. Dok je bila manja, 
gledala je lijevim okom ulijevo, a desnim udesno. Nikada 
nisam znao kamo gleda. Dugo je nosila naočale s jednim 
staklom, a umjesto drugog stakla bio je nalijepljen fla- 
ster. Mislio sam da su vrlo siromašni i da nemaju novaca 
za drugo staklo, ali tata je rekao da je od doktora dobila 
takve naočale. Jadan doktor. Bio sam sretan kad ih je 
prestala nositi, a od tada i dobro gleda. Gleda isto kao 


ija kad se gledam u ogledalo. Potpuno ravno i mirno. 

Jučer se naljutila na mene jer je htjela da za nju 
uhvatim plavog leptira, a ja sam uhvatio crvenog. 

— Neću crvenog, hoću plavog! — vikala je. 

Što mogu kad su leptiri vrlo slični. Svi su isti, sivi sa 
sivim točkama. Da je rekla jednog bez pjega, ja bih ga 
donio. Nisam ja kriv! 

Dok sam prolazio pored nje, dala mi je pismo. Na 
papiru je pisalo moje ime, a prva rečenica: 

“Ljuta sam kao tigar!" 

Dobro, pomislio sam pročitavši prvu rečenicu, ako 
je ljuta kao što piše, bolje da ja ništa ne govorim. Otr- 
čao sam kući i nastavio čitati: 

“Gdje si čitav dan? Nisi bio niti na probi niti na 
predstavi. Bilo je više od stotinu ljudi. Svi su mi plje- 
skali. Za nagradu mama će mi kupiti novu haljinu, i od 
sada ću nastupati u novoj haljini s crvenim ružama. 
Više neću nositi zelenu haljinu. Bacit ću je tigrovima. 
Ako se ti ljutiš na mene kao što se ja ljutim na tebe, 
piši mi. Ako se ne ljutiš, dođi se igrati kad pročitaš ovo 
pismo.? 

Eto, to je pisalo u njenom pismu. Ona zna da ja 
imam neku tajnu, ali sigurno ne zna da je moja tajna 
nešto s bojama. Ipak, ovo je pismo vrlo neobično. Pre- 
puno je boja?! Plava haljina, crvene ruže, zelena halji- 
na... Možda ona ipak nešto zna?! Možda je ipak otkrila 


moju tajnu? 

Naljutio sam se i odlučio napisati pismo. Prije nego 
što sam to učinio, dobro sam razmislio o svemu što mi 
je rekao starac. Da je plava duboka, ili visoka, da je 
žuta topla, ali ne tako jako topla kao crvena, da je siva 
kao kiša... Dosta! To će mi biti dovoljno za ovo pismo. 


Iznenadit će se ona. Neće ni pomisliti da ja ne razliku- 


jem boje! 


"Ljutim se, zato ti i pišem! 

Ja imam previše posla da bih se cijeli dan igrao. 
Ni sada nemam vremena jer je na stolu sve prepuno 
hrane i ako je ostavim, mogla bi se pokvariti. Mama 
je skuhala crvenu juhu koju nećemo jesti sve dok ne 
požuti. Tata je natočio veliku čašu plavog vina, a meni 
je dao da kušam kada je na dnu čaše ostalo malo pro- 
zimmog vina. Nisam se napio iako sam veseo, jer je tata 
obećao da ćemo sutra poslijepodne ići na izlet i trčati 
po zelenoj travi. Vratit ćemo se tek kasno predvečer. 
Ako padne ona dosadna siva kiša, nećemo ići na izlet. 
Gledat ćemo televiziju u boji. 


I sutra ću se ljutiti. Piši. ? 


Kad sam napisao pismo, stavio sam ga u omotnicu 
i odnio u šator u kome spava obitelj krotitelja tigrova. 


Pismo sam gurnuo ispod vrata, iako to nisu vrata jer 


naši šatori nemaju vrata. 


20 


Od svega toga bio sam umoran pa sam legao u kre- 
vet. Mama i tata su imali predstavu. Čuo sam kako im 
se ljudi smiju. Oni imaju još tri prijatelja, tri klauna. 
Nastupaju svi zajedno. 

Počeo sam spavati. I, kako se to često događa, sa- 
njati. Ali, odmah sam otvorio oči. Bio sam strašno umo- 
ran, nisam htio sanjati, htio sam samo mirno spavati. 
Ali, od umora, oči su se same zatvorile. I odjednom, na 
leđa mi se baci strašan zmaj. 

Nije on bio tako strašan jer sanjao sam ga već ne- 
koliko puta, ali on je htio da ga ja tako zovem — strašni 
zmaj! Izgledao je kao i svaki drugi zmaj. Jedino što ni- 
kad nisam znao koliko ima ušiju. Mislim da ih ima naj- 
manje četiri. Jednom sam mu zatvorio sva četiri uha, 
ali on me ipak čuo. Znači da ih ima još negdje. Možda 
na repu? No, repu se nikad nisam usudio približiti jer 
mu je rep pun bodlji. Tamo negdje, između bodlji, si- 
gurno ima još neko uho. 

Reče mi neka se ne pretvaram da samo spavam 
kad on dobro zna da ja sanjam. Okrenuo sam se na 
drugu stranu. Bio sam miran. Znao sam da mi ne može 
ništa, kao i svaki san. Kad, zagrmi on bacajući na sve 
strane onu svoju vatru: 

— Slušaj ti, mišu najobičniji! Da te nije strah ti bi se 
sa mnom tukao, a ne bi ovako mirno ležao. Kukavico! 


Brani se! 

Nisam znao što da učinim. Dosadio mi je. Još jednom 
otvorim oči. Odmah je nestao. Ali, sada sam već bio vrlo 
pospan. Morao sam ih ponovno zatvoriti... I, eto njega: 

— Čuj, ti balavče bezobrazni, ako se tako budeš pre- 
ma meni ponašao, otet ću onu tvoju princezu i više je 
nikada nigdje nećeš vidjeti! 

Oooooo00, kako je dosadan. Strašno dosadan. Uvi- 
jek ista priča! Iako nisam htio s njim razgovarati, morao 
sam mu nešto reći: 

—Znaš što, strašni zmaju, ako si ti tako strašan, otiđi 
tamo gdje spava moj tata pa ukradi njegovu ženu. Haj- 
de, strašni zmaju, otmi moju mamu ako te nije strah!? 

Kad je to čuo, prestrašio se, rekao neka šutim, da je 
meni lako jer imam tatu, a što će on, bez ikog svog?! I: 

— Ja nemam tatu da se tuče s tvojim tatom! — za- 
plače. 

Počešao sam ga po rogu, mislio sam da će ga to 
umiriti: 

— Šuti i lezi mirno pored kreveta dok se ja ne pro- 
budim. Legao je, iako nevoljko, i sebi u rep mrmljao: 

— Dobro, dobro, neka ti bude... ali da znaš da ću te 
sutra rastrgati... i onu tvoju... 

Morao sam malo vikati da se smiri: 

— U redu, u redu! Samo sada spavaj! Umoran sam! 


— napokon. Zaspao je sav u dimu. 


PITANJA 


Bila je nedjelja pa sam spavao koliko sam mogao. Ma- 
ma me nije budila, nisam morao u školu. Da, da. Iako 
se mi neprestano selimo iz jednog mjesta u drugo, ja 
idem u školu. Mjesec dana u jednu, petnaest u drugu, 
i tako ću sve dok ne završim osmi razred. Zatim ću u 
prvi srednje škole, i tko zna koliko će to trajati... Ali, 
danas je nedjelja pa je svejedno u kojem smo mjestu. 
Nedjeljom se nigdje ne ide u školu. 

Ipak, ova se nedjelja razlikuje od svih dosadašnjih. 
Prvi put sam zažalio što me mama nije probudila. Bilo 
je već gotovo podne kad sam istrčao na livadu. Odjurio 
sam u šumu potražiti starca. Rekao je da dođem danas 
ili sutra, ali nije rekao u koliko sati. Mogao sam ga po- 
tražiti već u sedam ujutro. 

Nisam uopće gledao oko sebe, već u daljinu ispred 


sebe, trčeći, ne bih li što prije ugledao starca. Ali, njega 

nije bilo. Nigdje?! Ni na livadi, ni u šumi, niti na putu... 
gdje je?! 

Umoran, jedva sam stajao na nogama, tužnim ko- 
rakom vraćao sam se... Evo ga! Sjedi na samom rubu 
šume?! Pa kako ga nisam vidio? Dva sam puta ovuda 
protrčao? Zadihan došao sam do njega: 

— Tu ste? A ja vas tražim... 

Ustao je, štapom pokazao na kamen da sjednem i 
malo odahnem. Sjeo sam i odahnuo. Kad me više nije 
čuo kako dišem, rekao je: 

— Čuo sam ja tebe kako trčiš, i sakrio se. 

— Sakrili ste se? Zašto? Pa rekli se da dođem? — 
čudim se ja. 

— Nije dobro kad je čovjek vrlo znatiželjan i vrlo 
uzbuđen. Eto, ovo je pravo vrijeme za razgovor. Ispuši 
se... — reče starac i zašuti. 

Nisam znao što ga prvo pitati, pa ga upitam tek 
tako, bez veze: 

— Koliko je sati? 

On šuti. Nije čak ni glavu okrenuo prema meni. 
Možda nema sat? Možda se naljutio jer slijepca se ne 
pita koliko je sati. Ne, on sigurno zna koliko je sati. On 
to zna po toplini i hladnoći. Ili se naljutio zbog nečeg 
drugog. Ali zbog čega? Ja nisam ništa učinio. Cijeli 
dan trčim po šumi i tražim ga. Nisam mogao šutjeti: 


— Jeste li gladni? 

On i dalje šuti. Nisam više znao što pitati pa sam i 
ja šutio. Ali, nisam dugo izdržao: 

— Zašto se ljutite? 

Šuti! Pa dobro, pomislih, što se sad tu može. Možda 
je najbolje da ja sada odem. Možda je on tužan? Ljudi, 
kad su tužni, često žele biti sami... Gledao sam ga još 
trenutak. Ništa... Ustao sam, tiho rekao “do viđenja", 
i uputio se puteljkom prema cirkusu. Nisam učinio ni 
pet koraka, a on je progovorio: 

— Lijepo je imati prijatelja s kojim se može šutjeti. 

Okrenuo sam se prema njemu. Štapom je pokazao 
na kamen na kojem sam do tada sjedio. Smiješio se. 
Vratio sam se. 

Dugo smo šutjeli o svemu. Razmišljali smo o svemu. 
I, kad se više nisam nadao da će nešto reći, začuo sam 
njegov ozbiljni glas: 

— Prvo što moraš naučiti da bi upoznao boje jesu pi- 
tanja. Prvo moraš naučiti dobro pitati. Jer, ako ti mene 
krivo pitaš, ako me na primjer upitaš koja je ovo boja, 
ja ti odgovorim plava, ti i dalje nećeš znati kakva je to 
boja. Razumiješ? 

Gledao sam ga. Ne znam... možda razumijem, a 
možda ne. To sam i odgovorio: 

— Možda razumijem, amožda ine. Neznam... 

Starac se veselo okrenuo prema meni. 


— Dobro! — reče starac — to je dobro. Ne može se 

sve odmah razumjeti. Najteže je dobro pitati. Ali, da bu- 
demo sigurni, da budemo sigurni da si razumio, pitaj 
me. Hajde, pitaj! 

Gledam ga. Ne razumijem. Što da pitam?! Šutim. 
Htio sam reći kako je lijepo imati nekog s kim se može 
šutjeti, ali on je uporan: 

— Pitaj me. 

— Što da pitam? — bio sam već ljutit. 

— Pitaj: koje je boje plava boja? 

Gledam ga. Još uvijek ne razumijem. Dobro, mislim, 
neću se sada svađati. Pitam: 

— Koje je boje plava boja? 

— Plava je boja plave boje — odgovori mi starac i 
smješka se. Okrene glavu prema meni pa lupkajući šta- 
pom upita još jednom: 

— Eto, jesi li sada naučio kakva je plava boja? 

Šutim. Nisam naučio. Da je plava boja plava, to sam 
i prije znao. Zato sam rekao: 

— Nisam. 

— Eto. Ja sam ti odgovorio na tvoje pitanje. Ti si 
pitao koje je boje plava boja. Razumiješ li sada da je to 
pitanje bilo krivo pitanje? 

Razumijem. Kimam glavom kao da. 

— Eto tako. Znači da si krivo pitao! — i šuti. 

Dobro, pomislim ja u sebi, krivo sam pitao, istina je. 


Ali, kako bih trebao pitati?! Pitam: 

—A kako bih trebao pitati? 

Šuti, šuti, šuti, a onda štapom pokaže u daljinu: 

— Tamo negdje sigurno je neka velika, golema pla- 
nina. Tamo negdje ona je velika, ali odavde gledana, 
s ovog mjesta, ona izgleda manja od ovog mog štapa. 
Ja bih, na primjer, pitao: je li maleno bliže od daleko? 

Čudio sam se. Gledao sam u njega. On je možda ne- 
što popio pa sada ne zna što govori... Ali, to se nisam 
usudio pitati. To je sigurno krivo pitanje. On nikada ne 
pije. Ali, što je to on rekao? Je li maleno bliže od dale- 
ko?! Ja to ne razumijem... Rekao sam: 

— Ja to ne razumijem. 

Ustao je, uhvatio me za rame, dva puta potapšao i 
nasmiješen rekao: 

— Nije to ništa neobično. U početku se ne mora sve 
razumjeti. Ali, ako dobro razmisliš o svemu što smo 
danas razgovarali, možda ćeš naučiti razlikovati boje. 
Dobro razmisli i nauči se postavljati pitanja. Dobra pi- 
tanja. Eto, to neka ti bude prvo što moraš učiniti. I kad 
budeš smislio dobro pitanje, dođi ponovno ovamo. Ja 
ću te čekati. 

Gledam... on odlazi... pozdravlja me... Ja sjedim i 
čudim se. Kakve veze imaju pitanja s bojama?! Ipak, 


znao sam da je on mudar. 


PRINCEZA 


Zato, o svemu ovome moram dobro razmisliti jer znam 
da starac ne laže. Treba dobro razmisliti! 

Dotrčao sam natrag u cirkus. Ljudi su upravo izlazili 
iz šatora. Predstava je završila. Smijali su se, govorili 
što je bilo najljepše, najsmješnije. 

— Jesi li vidio kako je onaj klaun udario onog dru- 
gog klauna? 

— Da. Baš su veseli. Samo se mlate. 

Požurio sam u naš šator. Umoran od trčanja i od ne- 
mogućih pitanja htio sam odmah leći u krevet. Mama 
me nije pustila sve dok nisam nešto pojeo, a tata je 
htio ispričati jednu priču. U početku priča je bila za- 
nimljiva, ali ja nisam imao vremena. Molio sam ga da 
priču ispriča mami jer ja moram nešto misliti. Mama 
se nasmijala, ni ona nije htjela slušati priču. I ona ima 


nešto za razmišljanje. 

— Pa dobro, pričaj je sam sebi, tiho, da nikome ne 
smetaš. Tata je sjedio i gledao nas. Malo mamu, zatim 
mene, ponovno mamu, a kad me htio po treći put po- 
gledati, mene više nije bilo. Otišao sam u sobu. 

Zaspao sam. Nije prošlo ni pet minuta, a na leđima 
zmaj. Riga vatru. Ovaj put naljutio sam se vrlo ozbiljno. 
Vičem: 

— Čekaj! Ne divljaj! Zar ti ne znaš ništa drugo? Samo 
bi se tukao! Zar nisi čuo priče o dobrim zmajevima, zar 
ne znaš da su nekada i takvi postojali? 

Gledao me čudno, ali samo za trenutak: 

— Sad ću te rastrgati jer govoriš gluposti! Nikada 
nije postojao ni jedan dobar zmaj! Nikada! Dobar zmaj 
nije zmaj! Dobar se zmaj zove glista! A sada ću tvoju 
princezu na komadiće rastrgati jer je nema tko braniti. 
Jadna princeza. 

Ustao sam i viknuo glasnije od njega: 

—Lezi tu i da se nisi maknuo dok mama ne dođe! 

Ali, to ga je još više naljutilo: 

— Leći ću tek kad vas sve pojedem i kuću vam 
spalim! 

Tada se sjetih! Pričekao sam da se malo smiri pa 
ga upitam: 

— Je li maleno bliže od daleko? 

Gleda me. Ne zna što će reći, okreće se, ne zna zašto 


da se ljuti. Ne zna kamo da gleda pa me gleda ravno u 

oči. Još jednom pljune malo vatre pa sjedne na podi 
tihim glasićem zamoli: 

— Probudi se... molim te, probudi se... 

—A ne, ne! — rekoh veselo — sad ću te nešto pitati! 

— Molim te... probudi se... moraš rano ustati, sutra 
ideš u školu, sigurno nisi sve naučio... probudi se... — 
moli me zmaj i plače. 

Plakao je tako strašno da je suzama svu vatru u 
grlu ugasio. Kašljao je dim. A ja ne popuštam: 

— Je li teško bliže od daleko? 

— Khhhkh... khkggggk... haaaaggrkhhh... upohkmo- 
okć... hkkhuuu... prhkobudhki seee... uuuu... 

Nisam ga htio više gnjaviti. Bojao sam se da se ne 
uguši. Zato ga upitam: 

— Hoćeš li biti miran? 

— Hoću, hoću, učinit ću sve što želiš samo me ne- 
moj više ništa pitati — odgovori zmaj brišući suze ma- 
ramicom. 

— Odakle ti ta maramica? — začudim se ja. 

— Od jedne princeze... — suzi on i dalje. 

— Rastrgao si je?! — uplašim se ja. 

— Ne... otišla je. Rekla je da me više ne voli... Molio 
sam je da mi ostavi ovu maramicu za uspomenu... — 
Sad već manje plače. 

— Dobro, nemoj više plakati, hajdemo razgovarati — 


predložim mu da se što prije smiri. 

— Nećeš me više ništa pitati? — ne vjeruje mi on. 

— Neću — obećam mu. 

Kad je to čuo, skoči na sve četiri noge i rep pa za- 
reži: 

— Hajdemo razgovarati o tučnjavi! Tko je od nas 
dvojice najjači?! Ha?! Tko je najjači? 

Vidio sam da će ponovno podivljati pa ga smirim: 

— Strašni zmaju, koje si ti boje? — tako sam počeo 
razgovor. 

— Ja... ja... boja?! — nije znao što da radi s repom, a 
po tome sam uvijek znao da mu nije lako. 

— Da, zmaju strašni, koje je boje tvoj strašni zmajski 
oklop, tvoja neprobojna koža? — i prstom mu dotaknem 
kožu tamo gdje nije imao bodlje, a on odskoči i sklupča 
se u kut kao da sam ga kopljem pogodio. 

— Ja... ja sam... ja sam zelen — tresući se odgovori 
zmaj. 

— Dobro, dobro, ti si zelen. A ima li još zelenih stva- 
ri oko tebe? Ima li u vrtu još nešto zeleno? — malo mu 
zaprijetim prstom da kaže istinu. 

— Ima... ima... sve je puno zelenih stvari — odgovori 
mi on, ali ja mu ne vjerujem. 

Uzeo sam komad konopa, svezao mu jedan kraj oko 
vrata, kao da je pas, i naredio mu da hoda ispred mene. 
Izišli smo u vrt. Tu sam mu objasnio što treba raditi: 


— Slušaj sad, zmaju strašni! Kad god vidiš nešto ze- 

leno, ti mi to osvijetli vatrom da ja vidim što je zelene 
boje. 

Tako smo hodali sve uokolo šatora, on ispred mene, 
a ja iza njega. Svakih nekoliko metara bacao je vatru 
na neki predmet što je značilo da su svi ti predmeti 
zelene boje. Osvijetlio je: jedno drvo, jednu žabu, četiri 
jaja, preplašenu djevojčicu, jednu bocu, pticu pjevicu, 
dvije jagode, uspavanu zmiju, vodu i još mnogo toga. 
Upitao sam ga je li siguran da je sve što mi je pokazao 
zeleno. 

— Da! Sve što sam ti pokazao zelene je boje — odgo- 
vori strašni zmaj. 

U redu, pomislio sam u sebi, ovaj je put bio koristan 
pa ga mogu pustiti da se malo izdivlja. Zaslužio je. 
Odvezao sam konop i rekao da je slobodan. Odmah je 
podivljao. Na leđa se bacao, prijetio da će šumu zapa- 
liti, i, kao i uvijek: 

— Čuj, ti balavče bezobrazni, ako se sa mnom ne 
budeš tukao, oteti ću tvoju princezu i više je nikada 
nećeš vidjeti! 

Sad mi je zaista bilo dosta: 

— Ma koju princezu!? O kakvoj ti to princezi ne- 
prestano govoriš?! Znaš li ti da danas više nema ni 
kraljeva, ni vitezova, ni prinčeva pa ni princeza! A ako 
negdje neka slučajno i postoji, ja je sigurno nisam upo- 


znao! A on, još glasnije: 

— Ma nemoj?! A što ti je onda kći krotitelja tigrova? 
Da znaš da je ona tvoja princeza! 

Gledam ga?! Otkud on to zna? To je moja tajna! To 
je moja druga tajna! Ako zna, to znači da mora umrijeti! 
Izvukao sam mač i pojurio na njega: 

— Ubit ću te, zmaju zeleni, bezvezni... 

Aon: 

— Vidiš li onu spilju, balavče balavi? U njoj je tvoja 
princeza! — i rigne puno vatre u spilju. 

Aja: 

— Strašni zmaju, ako imaš hrabrosti, sa mnom se 
tuci a ne sa slabašnom djevojčicom! 

Borba je dugo trajala. Valjali smo se po zemlji, ka- 
menju, skakali po drveću, a pobjednik je već unaprijed 
bio poznat. Ipak je ovo moj san. 

Kad sam iz spilje izvukao princezu i s njom pošao 
niz brdo, čuo sam ranjenog zmaja kako jedva viče: 

— Sutra... čim zaspiš... doći ću i rastrgati te... a prin- 
cezu više nikada nećeš vidjeti... 

Nisam ništa rekao. Što se s njim svađati kad će već 
sutra početi ispočetka. 

Zmaja sam pobijedio, princezu spasio, a mama me 
još uvijek ne budi? Čudno. Sam sam se probudio. 

Pogledam oko sebe... nigdje nikoga?! Šator otvoren, 
na stolu nema doručka?! Vrlo čudno. 


Navukao sam hlače i požurio van. Mnogo se ljudi 

skupilo oko kaveza s tigrovima. Potrčao sam, nešto se 
sigurno dogodilo. 

— Što je?! Što se dogodilo? Pustite me da vidim! — 
molio sam ljude ispred sebe. 

— Tigar je ranio krotiteljevu kćer. 

Ah, zavrtjelo mi se u glavi! Zar to da se njoj dogo- 
di?! 

— Kako? Zašto? — pitao sam ljude oko sebe. 

Njihovi su tigrovi bili poslušni, nisu bili opasni. Uvi- 
jek su ih dobro hranili. Zašto bi tigar odjednom napao 
djevojčicu?! 

Njezin je tata sjedio pokraj kaveza i razmišljao. Gle- 
dao je u tigra, a svi mi u njega. Na kraju je tužno rekao: 

— Pa da! To je sigurno zbog one nove haljine. Ovaj 
se tigar uplašio plave haljine s crvenim ružama. Nije 
na to bio navikao i napao je... da, da... zato se to dogo- 
dilo... 

Eto, pomislio sam, kako i boje mogu biti zle. I boje 
mogu nekom učiniti nažao. 

—A gdje je ona? — pitao sam njezinu majku. 

— U bolnici. Ostat će tamo nekoliko dana. Brzo će 
ozdraviti. 

Hmmm, ako ostane samo nekoliko dana, znači da i 
nije vrlo opasno. Dok se ona vrati, ja ću možda naučiti 
koja je plava boja. Uhvatit ću plavog leptira kojeg toliko 


želi. 

— Može li se otići k njoj u posjete? — tiho sam šap- 
nuo mami. 


— Može, može, ali samo poslije podne. 


plava 


žuta 


zelena 


PLAVA + ŽUTA = ZELENA 


Požurio sam u školu, iako ponedjeljkom nisam volio ići 
u školu. Posljednja dva sata imamo likovni odgoj. Prošli 
smo put crtali ribe. To sam dobro nacrtao jer su ribe 
različitih boja, pa nisam mogao pogriješiti. Ali, sat li- 
kovnog odgoja prije toga bio je najstrašniji školski sat. 
Crtali smo divlje zvijeri. Tigrove, leoparde, i zebru koja 
nije tako divlja. Ja sam rekao da ne znam zašto mora- 
mo crtati zebru kad ona nije divlja. 

— Samo ti nacrtaj zebru — odgovorila je učiteljica. 

Kad je vidjela moje crteže, jako se iznenadila. Poka- 
zivala ih je drugim učenicima i govorila: 

— Pogledajte što je on učinio?! Tigra je obojio kao 
da je zebra, a zebra ima svaku prugu druge boje? I 
kakav je to leopard? Meni se čini da on sliči leptiru?! 

Kako može sličiti leptiru kad nema krila? To sam 
htio pitati, ali nisam jer sam se bojao da će se naljutiti. 


Zar je za leoparda važno koje je boje? On je leopard 

zato jer ima velike zube, zato jer brzo trči, krvoločan je, 
ima nekakve pjege. Opasan je i... 

Danas ćemo učiti kako se miješaju boje — rekla je 
učiteljica kao grom iz vedra neba. 

Ajaaaa, jaaaaajaaaa jaaaa... povikao sam u sebi. 
Kako ću se sada izvući? Ja ne znam ni kakve su boje, 
a sada da ih još i miješam?! 

— Pazite dobro — počne ona objašnjavati — dogodi 
se da nam ponekad nestane neka boja, a baš nam je ta 
boja potrebna da nešto nacrtamo. Što možemo učiniti? 

Nekoliko je učenika podiglo ruku. 

— Hajde, reci ti! — odabere jednog od njih. 

— Ja bih zamolio tatu da pođe sa mnom do trgovine 
gdje se mogu kupiti boje. Ili, ako tate nema kod kuće... 

— Dosta! Dosta... nisam vas to pitala. Zamislite da je 
noć, da su trgovine zatvorene, a vi ipak morate dovršiti 
sliku i donijeti je u školu. Što se može učiniti? Hajde, 
reci — i pokaže na drugog učenika. 

— Možemo sve ostaviti za sutra ujutro i mirno spa- 
vati. Trgovine se otvaraju rano ujutro i... 

—Ne,neine! —ljutila se učiteljica. 

Na kraju sve nam je sama objasnila: 

— Ako, na primjer, nedostaje zelena boja, uzet ćemo 
plavu i žutu i pomiješati ih. Od plave i žute boje dobit 


ćemo zelenu. Hajde, pokušajte sami. 

Srećom, sjedio sam u posljednjoj klupi pa sam imao 
dovoljno vremena da nešto smislim prije nego učitelji- 
ca dođe do mene. Boje su ležale na klupi, gledao sam 
ih, ali sve su bile sive. Od svjetlosive do tamnosive. 
Ako ih pomiješam, dobit ću još jednu sivu. Bilo bi lako 
da sam imao one boje u tubama na kojima piše koja je 
koja boja, ali ovo su bile vodene boje. Na njima ništa ne 
piše. Samo moram požuriti! 

Rukom sam, kao slučajno, prolio vodu iz čaše koja 
je stajala na mojoj klupi. 

— Uh, baš sam nespretan! — glumio sam glasno 
tako da čuje djevojčica u klupi ispred mene. 

Okrenula se i kad je vidjela što sam učinio, rekla je: 

-- Uh, baš si nespretan! 

Obrisao sam klupu i zamolio djevojčicu ispred sebe: 

— Hoćeš li mi kapnuti malo vode u plavu, vidiš kako 
sam ja nespretan. Sve sam prolio. 

Djevojčica je uzela kist i namočila mi plavu boju s 
nekoliko kapljica vode. Ha, ha, eto plave! A sada da 
pronađem žutu. Veselo sam lupkao djevojčicu prstom 
po ramenu: 

— Hajde još malo vode u žutu. 

— Ma nemoj! Neću ti ja sve raditi. Kapni sam vodu 
u žutu! Evo ti voda i radi nešto! — naljuti se ona bez 


razloga. 

Što sad? Učiteljica je već u sredini reda, za pet mi- 
nuta doći će do mene. Moram pokušati još jednom: 

— Hajde, nemoj se ljutiti, posudi mi malo žute. Ho- 
ćeš li? — molio sam je najljepšim glasom. 

Kad zakriješti ona: 

— Zašto?! Imaš svoju žutu! — ljuti se ona još više. 

— Nemam! — tvrdoglav sam ja. 

—Ma nemoj!? A što ti je ovo? Zar ovo nije žuta?! — i 
pokaže prstom na jednu boju. 

Eto, napokon i ta žuta! Zapitao sam gdje je i otišao po 
vodu. Dalje je bilo lako. Izmiješao sam ih i eto učiteljice: 

— U redu, vidim da ste to shvatili. Ako hoćete da 
vam zelena bude tamnija, dodajte još plave, a ako ho- 
ćete da bude svjetlija, dodajte više žute. 

Miješao sam boje i mislio na starca. On je sigurno 
već u šumi. Ali, kako da ja danas otiđem k njemu? Re- 
kao je da smislim neka pitanja, a nisam smislio niti 
jedno dobro pitanje! Možda bih ipak mogao k njemu 
i ispričati mu što sam učinio sa zmajem. Zašto mu ne 
bih ispričao kako sam uz pomoć zmaja naučio koje su 
stvari zelene boje. Pa da! To ću mu reći. 

Kad je školsko zvono posljednji put zazvonilo, ni- 
sam pojurio iz škole. Čak sam i putem, kojim sam uvi- 
jek trčao, hodao polako. Bojao sam se raskršća! Znao 


sam da neću znati kojim putem treba krenuti... 

Raskršće. Jedan put vodi starcu, u šumu, a drugi 
djevojčici, u bolnicu. Stajao sam i gledao ih, malo lijevi 
put, malo desni. Mislim... mislim... Idem starcu! 

Idem starcu da naučim koja je boja plava pa da dje- 
vojčici uhvatim leptira. Eto, tako sam odlučio. Potrčao 
sam prema šumi misleći na plavog leptira i djevojčicu. 
Veselit će se. 

Starca nisam dugo tražio. Sjedio je na proplanku, 
na rubu šume. Pozdravili smo se. Sjedio sam pokraj nje- 
ga. Dugo smo sjedili šuteći, a ja nisam prvi progovorio. 
Ha, prvi je progovorio starac. 

— No, dječače, jesi li smislio pitanje? 

Nisam smislio pitanje! Nisam imao vremena misliti 
na pitanje jer sam cijele noći sa zmajem tražio zelenu 
boju. A noć nije tako duga da bi se sve stiglo učiniti. 
Noć je... noć... Noć! Zašto ga to ne bih pitao? Pa da! To 
je dobro pitanje: 

— Starče, ima li po noći boja? 

Šuti starac. Ah, sigurno nisam dobro pitao. Šuti... 
Sjedio sam i razmišljao... lijepo je kad imaš nekog s kim 
možeš šutjeti. Lijepo je kad imaš... 

— Čudno, dječače, čudno... reče iznenada starac. 

— Što je čudno? — požurih s pitanjem. 

— Pa... čudno je to da si tako brzo naučio kako se 


pita. Pitao si vrlo dobro! Je li ti netko pomogao? 

Eeee, sad sam se razveselio! Znači, dobro sam pi- 
tao. A je li mi netko pomogao, to ni sam nisam znao. 
Jer, zmaj mi nije htio pomoći, on se sa mnom htio tući! 
Ipak,ovako sam odlučio odgovoriti: 

— Pa... možda mi je pomogao jedan zmaj. 

— Zmaj?! — pita starac. — Odakle je taj zmaj? 

— To je zmaj iz mojih snova. 

— Dobro, dječače, dobro. Ali, kako to da ti je zmaj 
pomogao? Zar te nije napadao, zar se nije htio s tobom 
tući i vatrom te plašiti? — mudro upita starac. Vidi se 
da dobro poznaje zmajeve. 

— Pa... ne znam. Duga je to priča. Istina je da me 
uvijek napada i gnjavi, ali jučer sam ga umirio jednim 
pitanjem. Umirio se kad sam ga upitao... — i tada se 
sjetih da sam strašnog zmaja nešto teško pitao! 

Starac se iznenadi, uhvati me za rame i reče mi da 
odmah kažem što sam ga pitao. Odmah! Ili se može 
dogoditi da zaboravim pitanje! 

— Pitao sam, pitao sam... da li je teško bliže od ve- 
liko? — ali nisam bio siguran jesam li ga baš to pitao. 
Nisam bio siguran... 

— Da li je teško bliže od veliko?! To si ga pitao? — 
zatrese mi starac rame i još jednom pita! 

Da... da... to sam ga pitao... tresem se jer me starac 


trese. 

— Pa ti si ga odlično pitao! Odlično! I zmaj se umi- 
rio, zar ne? 

— Da... umirio se. Ja sam ga vezao, poveo u šetnju 
kao psa, i rekao mu da riga vatru na sve što je zelene 
boje. Htio sam vidjeti koji su predmeti zeleni. On je 
rekao da je njegova koža zelena, a ako je on zelen, 
sigurno zna što je sve oko njega zeleno. Eto, tako sam 
naučio koje su stvari zelene. 

Kad sam to ispričao, starac se počeo tiho smijati. 
Pa sve glasnije i glasnije. Gledao sam ga i čudio se. Još 
se nikada nije tako smijao. Kad se malo primirio, okre- 
nuo se prema meni. 

— I, dječače, da čujem, što je sve zelene boje? Koje 
ti je predmete zmaj osvijetlio? — još uvijek se smije... 
nevjerojatno?! Morao sam dobro razmisliti jer mnogo 
je tgga jučer bilo zeleno, a moram paziti da ne pogri- 
ješim, jer će se starac još više smijati. Dakle, kad sam 
dobro razmislio, počeo sam nabrajati: 

— Stabla..., žabe, boce, neka ptica, preplašena dje- 
vojčica, uspavana zmija... jagode, ptice... rijeka, potok... 
more, drveće... ne, to sam već rekao, zelen je i put... 
pećina... ne mogu se sjetiti je li još nešto zeleno. 

Starac je pričekao još neko vrijeme, mislio je da ću 
se još nečeg sjetiti, a onda je rekao. 


— E, dječače, tu si pogriješio! 

Nisam znao što drugo reći pa sam se začudio: 

— Zašto sam pogriješio? 

Starac je ustao i šetajući ispred kamena na kome 
sam sjedio počeo objašnjavati: 

— Pogriješio si zato jer noću nema boja. Za vrijeme 
mraka nema boja. Ako ih i ima, one nisu poput onih 
koje se vide danju. Eto, vatra tvoga zmaja crvene je 
boje. Kad on crvenim svjetlom osvijetli neki predmet, 
a taj je predmet, na primjer, bijele boje, bijela boja po- 
stane crvenkasta, ili narančasta. Ili, kad bi zmaj imao 
vatru plave boje i njome osvijetlio neki predmet žute 
boje, taj bi predmet izgledao kao da je... 

— Zelen! Zelen! Zeeleeen! — tri sam puta viknuo da 
bi taj predmet izgledao kao da je zelene boje. 

— Da, zelen... — isto reče starac. — Ali, kako ti to 
znaš?! 

— Znam jer smo danas u školi učili kako se od plave 
i žute boje može izmiješati zelena boja... — i ispričam 
mu sve što je bilo u školi. 

Starac je ponovno sjeo, razmislio, i rekao da sada mo- 
ra otići jer ima puno posla. Odlazeći, kao i uvijek, okre- 
nuo se prema meni, štapom lupkao po kamenu i rekao: 

— Ti si vrlo pametan dječak. Postat ćeš vrlo neobi- 
čan čovjek. Dođi sutra da ponovno razgovaramo. Sjeti 
se još nekih pitanja. Danas si pitao vrlo dobro. Ali, mo- 


žeš tii bolje. 

Pozdravio sam ga i gledao za njim. Štapom je pip- 
kao put. Kad ga više nisam vidio, čuo sam samo tok- 
-tok, tok-tok-tok, tok-tok... 

Bio sam sretan. Starac me pohvalio, a on ne laže. 
Bio sam siguran da on nikada ne laže. 


I ja sam otišao s livade. Kući, iako mi nemamo kuću. 


CRVENA 


Pokraj šatora su klaunovi uvježbavali novi program. 
Nisu se smijali, znojili su se. Nisam ih dugo gledao. 
Ušao sam u svoju sobu, sjeo za stol i napisao dva pi- 
tanja: 

Je li maleno bliže od daleko? 

Je li teško bliže od veliko? 

Prvo pitanje rekao mi je starac, ovo drugo pitao sam 
ja. Razmišljao sam kako bi se moglo odgovoriti na ta 
pitanja. Prvo mi se pitanje činilo teško, drugo lakše. 
Sigurno zato jer sam drugo pitanje ja izmislio. Ovako 
sam razmišljao: ako je nešto daleko, to može biti i teško 
i lagano, može biti i maleno i veliko. Ali, ako je nešto 
teško, onda je sigurno vrlo blizu jer kako bismo znali 
da je teško ako nije blizu. Teško mora biti negdje pri 
ruci! Teško je ono što se teško podiže, što se teško 
nosi, i vrlo je blizu. A veliko i ne mora biti teško. Na 


primjer balon. On može biti velik, ali ne i težak. Zato je 


52 


teže ono što držim u ruci od onog što je veliko i dale- 
ko. A ako je teže, onda je bliže! Dobro, to sam smislio, 
na drugo pitanje ja bih odgovorio da je teško bliže od 
veliko! Gotovo. 

Sada se mogu malo igrati i... Ali, jaoooo!? Ja sam 
zaboravio! Ona je u bolnici! Ona je u bolnici! 

Otrčao sam do mame, rekao da idem u bolnicu, tati 
može ona reći, ja sada nemam vremena. 

Bolnica je bila nekoliko kilometara izvan mjesta. 
Usput sam ubrao malo cvijeća. Namjestio sam ga da 
izgleda što ljepše. Hodao sam i veselio se susretu s 
njom. 

Na ulazu u bolnicu neki me čovjek s kapom na glavi 
upitao što želim. Što me boli? Rekao sam da mene ne 
boli ništa, da sam došao u posjet. Imao je velike brkove 
i duboki glas: 

— Dobro, ali ako si došao u posjet, moraš mi reći što 
boli onoga kome nosiš cvijeće. 

Pitao me ozbiljnim glasom, ali sam vidio da se smi- 
ješi. Nisam znao je li ozbiljan ili se šali. Rekao sam: 

— Ne znam, ja sam danas prvi put ovdje, ja ne znam 
što nju boli. Ja sam zato i došao, ja ću je pitati što je 
boli. 

Gledao je u mene i prstima gladio brk: 

— Dakle, sad smo već nešto saznali. Ti hoćeš nju 


posjetiti, nju, ne njega! 

Šutim. Vidim da se pravi važan. Neću ga ništa pita- 
ti, on će sam nešto reći. Eto: 

—A zašto je ona kod nas? I tko je ona? 

— Ona je kćerka krotitelja tigrova! — već sam bio 
ljutit. 

— Auuuuuu?! Dječače hrabri, da ti to mene ne želiš 
uplašiti? Kćerka krotitelja tigrova?! A gdje su tigrovi? 

Tom je čovjeku bilo dosadno pa je zato htio što 
duže pričati sa mnom. Ali, meni se žurilo: 

— Molim vas da mi kažete u kojoj je ona sobi. Jako 
mi se žuri, a ovo je prvi put... 

Ali on se nije ni pomakao. Mirno frče svoje brkove. 
Dosadno mu. Govori gluposti: 

— Eeeeee, ako je ona kćerka krotitelja tigrova, mož- 
da i ne leži u sobi, možda je u... u... kavezu?! 

Htio sam reći da je dosadan, da uopće nije smiješno 
to što priča, da je ovo bolnica i da ja dobro znam da 
kćerka krotitelja tigrova leži u krevetu. U sobi! 

— Dobro! — reče on kad se uvjerio da ja ne želim 
više s njim razgovarati — kako se ona zove? 

Rekao sam ime, prezime, kada se to dogodilo, kada 
su je dovezli u bolnicu, koliko je godina star tigar koji 
je to učinio, gdje stanuje, gdje ja stanujem... 

— Drugi kat, soba broj šesnaest — napokon. 

— Hvala — rekao sam, iako sam mislio kako je dosa- 


dan, mogao mi je to odmah reći. 

Ležala je u sobi. Nije bila sama. Na dva kreveta 
do prozora ležala su još dva dječaka. Svi su bili u gip- 
su. Ona je imala gips na lijevoj ruci i na stopalu lijeve 
noge. Ruka je bila cijela u gipsu. Dječaci su prekinuli 
igru koju su igrali i pogledali me. Nešto su rekli a onda 
su pogledali i djevojčicu. Šaputali su. Ona je šutjela. 
Samo me mirno gledala. 

— Zdravo... — rekao sam tiho jer sam se stidio pred 
onim dječacima. 

— Zašto nisi došao jučer? — odmah me upitala. 

— Nisam mogao... — htio sam još nešto reći, ali me 
ona prekinula. 

— Dobro, ako nisi mogao. Ja sam se bojala da nisi 
htio — i nasmije se. 

Došao sam do njezinog kreveta i pružio cvijeće. 

— Baš lijepo. Volim kad je tako šareno — i uhvati mi 
ruku u kojoj sam držao cvijeće. 

Osjećao sam da mi je sve toplije i toplije, sramio 
sam se, jer što će misliti oni dječaci? 

— Baš ti hvala... Mogu li te poljubiti? — jaooo, što 
me to ona pita?! 

Jesam li to čuo da me želi poljubiti?! Ne znam kako, 
ali ja sam se već naginjao prema njoj, gorio sam kao 
vatra, i dobio poljubac. U obraz... 


— Sav si crven — rekla je tiho. 

—I ti si crvena — rekao sam još tiše. 

Tada sam vidio svoju ruku kako je pogladila njezino 
lice. Bilo je toplo, bilo je kao vatra. 

— Strašno si crvena — rekao sam još jednom. 

—Da, imam temperaturu... — objašnjava mi ona spu- 
štajući pogled... 

Gledala je u bijelu plahtu. I ja sam gledao u bijelu 
plahtu. 

— Ti imaš temperaturu? — pitao sam. — A ja sam 
mislio da si ti crvena zato... — ali nisam rekao što mi- 
slim... nisam mogao. 

— Ti misliš da ja tebe volim? — netko je rekao, ali 
sigurno ona. 

— Da... — ne znam kako sam imao hrabrosti to reći, 
ali sigurno zato jer je to istina. 

— Imaš pravo. Nemam ja temperaturu. Danas sam 
već mnogo bolje. Samo sam ruku slomila. Od toga se 
ne dobiva temperatura. 

Znači? — upitao sam još jednom. — Ti mene...? 

Gledala je u bijelu plahtu. I jasam gledao u bijelu 
plahtu. Ipak čuo sam je kad je rekla: 

— Da, ja tebe volim... 

Nisam ništa mogao reći. Polako sam se okrenuo ne 
gledajući one dječake. Bio sam crven kao vatra. S vrata 


sam je pogledao i nasmiješio se. 

Trčeći stepenicama naletio sam na čovjeka s brko- 
vima. Ljutio se što ne gledam kuda trčim i nešto govo- 
rio, ali ja ga više nisam čuo. 

Trči kući, trči kući! Vikao sam sam sebi dok sam ju- 
rio prema šatoru. Projurio sam kroz kuhinju i bacio se 
na krevet. Mama i tata su došli za mnom vidjeti što se 
dogodilo. Pitali su me jesam li dobro. Odgovorio sam 
rukom, mašući, da je sve mnogo bolje nego što oni mi- 
sle. Ali, tko zna jesu li razumjeli. Čuo sam mamu kako 
govori tati, odlazeći u kuhinju: 

— Eto, dolaze lude godine. 

Crvena!? Jesam li ja to vidio i osjetio crvenu boju?! 
Zar je ljubav crvena?! Ajjjaaa-jaaa-jaaaa jaaaaa... za- 
spao sam. 

—Okah, okah, okah — kah! Nogu ću ti do kosti oglo- 
dati! — evo njega. Evo njega točno na vrijeme. Nikada 
ne kasni! 

—Okah, okah, okah — kah! Dolazi strašni zmaj! Bje- 
ži, narode, ako ne želiš od straha poginuti! — dere se 
potpuno zaliječen od jučerašnjih rana. 

— Sjedni tu pored kreveta i smiri se jer ću te vodom 
politi i vatru ti ugasiti! — vičem i derem se na njega. 

—Okah, okah, okah — kah! Zar nije strašan moj novi 
ratnički poklik?! Okah, okah, okah — kah! Krv ti se ledi 
u žilama! — divlja. 

— Ti i dalje pričaš gluposti! Znaš li ti koje je boje 

— Krv je crvena! — odgovori zmaj. 

— Da, crvena je! Zato se ne može slediti. Crvena je 
boja topla i ne može postati led! — objašnjavam ja ka- 
kva je crvena boja. Ali, ne da se zmaj. Još više dršće, 
vježba svoj novi krik. 

— Možda je to i točno, okah, okah, okah — kah, ali 
i sam si vidio što sam učinio od tvoje princeze! — laže 
zmaj. 

Gledam ga. Sad se baš pravi važan. Ustao sam iz 
kreveta i ozbiljno mu zaprijetio: 

— Nemoj se ti šaliti! Budi dobar i lezi mirno. Nisi ti 
ništa učinio mojoj princezi. Nju je tigar ranio. 

Malo se smirio, ali neće da ušuti. Govori gluposti: 

— Tigar ili zmaj, sve ti je to isto. Sve su to divlje zvi- 
jeri, a sve su divlje zvijeri iste! Uvijek neka zvijer navali 
na princezu i pobijedi je. 

Nisam više mogao to slušati pa sam se pokrio ja- 
stukom preko glave i zašutio. Ali, i kroz jastuk čuo sam 
njegovo divljanje. Vuče me za nogu: 

— Okah, okah, okah — kah! Nogu ću ti do kosti oglo- 
dati! 

Oooo0000, kako je dosadan! Pa to je već na početku 
rekao. Gori je nego onaj čovjek s brkovima na ulazu u 
bolnicu. Dobro, neka ovaj put bude po njegovoj volji. 
Ostavljam mu nogu, ali samo zato jer se hoću što prije 
probuditi. Kad će već jednom ta moja mama?! Da nije 


zaspala?! 

Hajde sine, probudi se. Prošlo je sedam sati — budi 
me, napokon, moja mama. 

— Sedam?! Znači stao mi je sat! — začudim se gle- 
dajući je. 

— Kakav sat? — pita me ona. 

— Ah, ništa... nešto sam sanjao... Ništa — odgovorim 
ja njoj češkajući se po nozi. Zmaj je nestao, a noga mi 
je cijela. Čudan je on, toliko galami i dere se, a nikada 
nikakve tragove ne ostavlja. Nestane i gotovo. Nema 


ga više. 


SUSRET 


U školi je toga dana bilo sve lako. Matematika i fizika. 
To su nekakve bezbojne brojke koje se lako pamte. Sve 
sam točno odgovorio. I, napokon, zvono. Kraj. 

Žurio sam se puteljkom prema šumi. Zabavljao sam 
se govoreći svemu oko sebe koje je boje. Suncu sam 
vikao da je žuto, travi da je zelena... 

— Ti si plava, a ti mravu mali, ti si crven. I nebeska 
ptica je crvena, i svi su leptiri danas crveni! Ti si žut, 
a ti siv, kamen je plav s crnim pukotinama, a miš je 
crven! Baš me briga! A vi, starče, vi ste sijed... 

— Da, dječače, sijed sam. Ljudi s godinama izgube 
svoje boje. Što je čovjek mlađi, to na njemu ima više 
boja. 

Nisam više mogao tajiti. Uhvatio sam starca za 
ruku i sve mu ispričao: 

— Starče, jučer sam vidio crvenu boju. Vidio sam je 


na licu jedne djevojčice. 

Okrenuo se prema meni i ruku mi stavio na rame. 
Znao sam da je i on sretan, jer me svaki put kad je sre- 
tan lupka rukom po ramenu. 

— Da, daaaaa, dječače. Na licu djevojčice zaista se 
može vidjeti crvena boja. Pametan si ti. Ti ćeš brzo 
pronaći sve boje. Možda brže i od dječaka... — ali, ne 
završi starac. 

Nekako tužno spusti glavu i ne reče ništa. Što to nije 
htio reći?! 

— Starče?! Što se dogodilo? Zašto ste tužni? Htio 
sam mu nekako pomoći. 

—Ah, ništa — napokon progovori starac. — Bilo je to 
davno. Jedan je dječak, vrlo sličan tebi... 

Znači, postoje ljudi koji poput mene ne razlikuju 
boje?! Htio sam to reći sretan što nisam samo ja takav, 
ali, bolje pogledavši starca shvatim da to i nije veselo. 
Rekao sam oprezno: 

— Starče, zar ni taj dječak nije mogao vidjeti boje? 

Starac se malo nasmiješio i rekao: 

— Ne, on je dobro vidio boje. Kad sam rekao da ste 
slični, mislio sam na to da ste oba pametni. On je do- 
bro vidio, ali čuo je vrlo slabo. 

— Bio je gluh? 

— Da, bio je gluh. On gluh, a ja slijep. Možeš li zami- 
sliti naš prvi susret?! 


Gledao sam u starca. Ja ga nikad nisam pitao je li 


3 Leb JU u 1 ij Ii 

— Ne — odgovorio sam. — Ne mogu zamisliti kako 
je izgledao vaš prvi susret. I, koliko je on imao godina? 

Razmišljao je, ali se sjećao, a onda je odlučio: 

— Pa dobro, mogu ti ispričati što je i kako je bilo. 
Ali, ne bih htio da pomisliš da se pravim važan. Ja sam 
njemu samo malo pomogao, kao i tebi, sve je ostalo 
sam naučio. Kao što ćeš i ti. Eto, sad znaš zašto sam 
rekao da ste slični. 

Počeo je starac priču o tom dječaku... 

Prije deset godina dječak je naišao onim istim pu- 
teljkom na kome sam i ja sreo starca. Starac je već tada 
bio starac, jer on sada ima mnogo više godina nego 
što sam ja u početku mislio. On sada ima više od sto 
godina. Strašno puno. 

Jednog poslijepodneva puteljkom iz šume vraćao 
se starac. Brao je gljive. Njemu ususret dolazio je taj 
dječak. Starac je njega čuo, ali nije znao da je dječak 
gluh. Dječak je vidio da starac ne vidi, a kako nije znao 
dobro govoriti htio je proći pokraj starca i njegova šta- 
pa. Ali, kad su bili jedan pokraj drugoga, starac ga 
upita kamo ide. Dječak je vidio da ga starac nešto pita, 
da mu nešto govori, ali nije razumio. Mislio je da mu 
govori što i drugi ljudi kad ih sretne, a oni su govorili 
samo dobar dan. Dobar dan i ništa više, jer su mislili 
da se s gluhim dječakom ne može razgovarati. Ali, sta- 
rac se čudio kamo ide taj dječak, pa nije rekao dobar 


dan, već: 

— Dječače, kamo ideš? 

Dječak je odgovorio: 

— Dobar dan... dobar dan. 

Starac je zastao, odmah je shvatio da nešto nije u 
redu. Njegovo drugo pitanje: 

— Koliko je sati? 

Dječak je mislio da ga starac pita kako je, jer svi 
koji bi za trenutak zastali pokraj dječaka, a najčešće 
oni koji su ga poznavali, pitali su ga — kako si? 

— Kako si? — i to bi bilo sve, jer gotovo nitko nije 
mislio da se s dječakom može nešto drugo razgovarati. 

Zato je sada dječak krivo odgovorio: 

— Hvala, dobro, a vi? — jer nije čuo da je starac pi- 
tao koliko je sati. 

Treći put, da bude siguran, starac je upitao koliko 
je dva više dva. 

— Doviđenja, do viđenja — odgovorio je dječak i pro- 
šao pored starca. 

Starac nije mogao više ništa pitati jer je gluhi dje- 
čak već odmakao. Da je vikao za njim, ništa ne bi uči- 
nio. Dječak ga ne bi čuo. Zato je krenuo za njim, osluš- 
kujući njegove korake, štapom pipkajući put. 

Nakon nekoliko stotina metara dječak se okrenuo i 
ugledao starca. Začudio se, nije znao zašto ga starac slije- 
di?! Starac je znao da je dječak stao, da čeka, jer više nije 


čuo njegove korake. Kad mu se približio, dječak je upitao: 

Što?! Što!? 

Dječak je znao govoriti samo takve riječi: što, kaže, 
to, ovo, ovdje, evo ti, hvala, daj mi... sve samo kratke rije- 
či. Na njegovo pitanje starac je rukom prekrio svoje oči 
i pokazao na sebe. Dječak je razumio što starac hoće 
reći — da on ne vidi. Tada je dječak svojim rukama 
uhvatio starca za uši. Tako je starac shvatio da dječak 
ne čuje, da je gluh. 

—Da, da... — mislio je u sebi starac i sjeo na kamen. 

— Da, da... — mislio je u sebi dječak i sjeo pored star- 
ca. Nakon nekog vremena dječak je dlanom dodirnuo 
njegovo lice i polako prstom kliznuo niz starčev obraz. 
Kao suza. 

—Ne, ne... — rekao je starac. — Ne smiješ biti tužan, 
ne smiješ plakati. 

Ali, dječak ga nije razumio. Plakao je... Još dugo 
nisu znali kako da počnu razgovarati. 

Srećom, neki je djetlić počeo kuckati po drvu. Sta- 
rac je uzeo dječaka za ruku i osluškujući našao drvo na 
kome je bio djetlić. Prislonio je dječakovu ruku na drvo 
i dječak je rukama osjetio da netko kuca. 

— Što?! Tko?! — pitao je dječak jer je vidio da starac 
stoji, da on ne kucka. 

— Gore! — pokaže starac. 

— Ptica? — uzvikne dječak. 


— Da, ptica — razveseli se starac. 

Tako su počeli razgovarati. Na kraju, da skratim pri- 
ču, jer bi trajala tisuće stranica, dječak i starac su o 
svemu i svačemu mogli razgovarati. A što je najčud- 
nije, najčešće su razgovarali o zvukovima. Kakvih sve 
zvukova ima, odakle dolaze. Tako je gluhi dječak, malo 
pomalo, naučio slušati i govoriti. Ove zvukove koje nije 
mogao čuti jer su bili vrlo tihi, njih je naučio opipavati, 
mirisati, ili vidjeti. Na primjer: 

Prvi na primjer: 

Pahuljice snijega nježno su padale na njegov dlan i 
po tome je znao da su one nečujne. 

Ima još mnogo na primjera, ali gluhom je dječaku 
bilo najteže slušati tišinu. Kad je to naučio, mogao je 
otići u svijet. I otišao je... 

Eto, zbog svega toga starac mi je rekao da ću ja 
mnogo brže naučiti razlikovati boje nego što je ovaj 
dječak naučio slušati i govoriti. Da, da... trajalo je to 
godinama, ali on sada sluša i govori. Mudar je starac... 
Možda najmudriji... 

Kada sam pozdravio starca i otišao kući, iako mi 
nemamo kuću već šator, još sam dugo razmišljao o glu- 
hom dječaku. Njemu je bilo mnogo teže nego meni... 


Mnogo teže... Ali, ni meni nije lako! 


SVAĐA 


O svemu tome nisam mogao razmišljati jer su u kuhi- 
nju ušli mama, tata i ostali klaunovi. Sve zajedno pet 
klaunova. Iako su bili našminkani i šareno odjeveni, 
nisu uopće bili veseli. Bili su tužni. Čak žalosni. Na licu 
su imali nacrtan smiješak, ali se nisu smijali. 

— Ne valja! Nije dobro! — rekao je tata i zamislio se. 

— Znamo mi da ne valja, da nije dobro, ali što mo- 
žemo učiniti?! — upita jedan od klaunova. 

—Ne znam... ne znam... — još tužnija je mama. 

Nisam znao o čemu razgovaraju. Nisam se usudio 
pitati jer bi me tata sigurno poslao u krevet. Šutio sam i 
gledao što će se sada dogoditi. Dugo sam slušao tišinu. 

—Donesi nam nešto za piće! — reče tata vrlo ljutito. 

Mama je otišla do hodnika, izvadila nekoliko boca i 
donijela ih na stol: 

— Evo, pijte! Ali tako nećemo ništa smisliti. Sutra će 


biti isto kao i danas... — reče mama. 

Tata se zagledao u druge klaunove i počeo glasno 
razmišljati: 

— Eto, ja sam ovako mislio: najgore je što smo mi 
previše smiješni! Mi smo tako smiješni da nam se ljudi 
ne mogu više smijati. Na primjer, kad ja tebe udarim 
nogom, ljudi se smiju. Je li tako? 

Da je baš tako, kimnuo je klaun kojeg je tata pitao, 
Tata je to, čini mi se, i očekivao. Zato ga je odmah pitao: 

—A što ti učiniš kad te mlatnem nogom? 

—I ja tebe mlatnem! — odgovori mu prvi klaun. 

— Da, ali ljudi se još uvijek smiju onome što sam 
ja učinio. Razumiješ? Oni se smiju zato jer sam te ja 
udario. Ti meni tako brzo udariš udarac da se oni tebi 
i ne stignu smijati! 

Peti se klaun nije slagao s mojim tatom. Ljuti se: 

— Ma nemoj?! A što bih onda ja morao učiniti?! Da 
mirno gledam kako me ti mlatiš?! 

Tata se nakašljao i još malo pričekao. Zatim je di- 
gao prst i činilo se da objašnjava nešto vrlo važno: 

— Eto, baš to! Ti bi trebao stajati, šutjeti i čuditi se 
meni, čuditi se zašto te udaram. Tada bi se gledaoci 
umirili, a kad bi se smijeh stišao, ja bih te ponovno 
udario. I oni bi se ponovno smijali! Tako bi im bilo lak- 
še... ne bi se trebali neprestano smijati. 

Tako je govorio moj tata. Čudio sam se jer je on 


najčešće šutio i slušao druge kako govore. A sada je 

gotovo vikao na njih?! Ali klaunovi se nisu htjeli tako 
igrati. To su i rekli: 

— Mi nismo ovdje da nas ti tučeš nego da zabavlja- 
mo gledaoce. Nećemo mi tako! 

Svi su se posvađali. Odlazeći iz naše kuhinje, vikali 
su da oni ne žele biti glupavi klaunovi, da su oni smiješ- 
ni i ništa drugo! Kada su otišli, tata je zagrlio mamu i 
rekao: 

— Pa dobro, neka idu. Ionako više nismo mi smiješ- 
ni. Već smo pomalo dosadni... da, dosadni... 

Mama je zagrlila tatu i pitala što ćemo sada bez 
njih. Tata nije znao odgovoriti, a mene je poslao u kre- 
vet. To je značilo da je ljutit. Uvijek sam morao u krevet 
kad se on naljutio. 

Nisam mogao spavati. Razmišljao sam o onome što 
je tata govorio. Nisam bio siguran jesam li ga razu- 
mio?! Zar on hoće da neki klaunovi budu tužni? Čudno 
je to... još nikada nisam vidio tužnog klauna. Vidio sam 
nespretnog, glupog, visokog, pijanog, punog vode... ali 
tužnog klauna ne. Nikad! Tata je sigurno nešto pomije- 
šao. Možda je mislio na ribe. Meni ribe uvijek izgledaju 
tužno. 

Spavam... spavam... spavam... gdje je? Ja spavam! 


Ne... još ne spavam... još ne... 

ja leđa i pobjeđujem tvoju nikakvu snagu, mišu jeda 
najobičniji, sivi, kućni, koji se mačke boji! Aiiii... 

Ja šutim i glavu okrećem na drugu stranu. Tužn 
gledam u kut i ne mislim s njim razgovarati. 
borba već počela! Brani se ako se uopće možeš branit 
— divlja zmaj oko mog kreveta. 

Iznenada, kad se tome najmanje nadao, rukom sar 
ga pogladio po njegovoj rogatoj glavi. Nije znao što d 
kaže. 

— Što je sad tebi?! Ja te tučem, napadam i izazivan 
a ti mene miluješ?! Da ti nisi blesav? 

— Nisam blesav, samo ne razumijem svog tatu... - 
šapućem mu nježno na jedno od četiri uha. 

On se otrgne iz moje ruke i viče: 

— Sigurno da ga ne razumiješ! Ako ja tebe napž 
dam, ti se moraš braniti! Hajde, udari me! 

Znam... znam... ali meni je to već dosadilo. Baš ka 
itati. I njemu su klaunovi dosadili... — objašnjavam mi 

Zmaj nije znao o čemu govorim, nije znao o čem 
je govorio moj tata. Gleda me i ne zna što da pita. N 
kraju, okrećući se oko sebe progovori: 

— Znaš što? Ja te već mjesecima napadam, izaz 
vam, ne propuštam ni jedan tvoj san, derem se, vatr 
rigam... a ti ništa!? Ležiš tu i gledaš me kao da si m: 


tav! A nisi mrtav jer sanjaš. Znam ja da ti sanjaš jer ka> 

ti ne bi sanjao, mene ne bi bilo ovdje! Ali, bilo bi mi 
draže da si mrtav! Ja više ovako ne mogu. Ja više ovo 
tvoje ponašanje ne mogu trpjeti! Ja sam sam sebi smi- 
ješan. Da me netko vidi kako se mučim, derem i vatru 
rigam dok ti tu mirno sjediš, umro bi od smijeha! Ja ću 
poludjeti! Ja ću poludjeti i zapaliti se! 

Slušao sam ga sve više otvarajući oči od čuđenja, 
sve dok se nisam probudio. Što je on to rekao?! Da bi 
netko umro od smijeha kad bi ga gledao kako se muči 
dok ja mirno ležim?! Umro bi od smijeha samo zato jer 
ja mirno ležim i gledam ga kako se dere, riga vatru... i... 
još svašta radi?! Pa onda moj tata ima pravo! Ljudi bi 
se više smijali kad bi jedan klaun bio smiješan a drugi 
tužan! Drugi samo da stoji, gleda i čudi se... Da, možda 
moj tata ima pravo... 

— Što je to? Pa ti si već budan? Hajde, ustani, vrije- 


me je za doručak i školu — reče mama. 


PLAVA 


Hodajući prema školi mislio sam kako je sve to sku- 
pa pomalo neobično. Eto, ja sada idem u školu, tamo 
ću odgovarati na mnoga pitanja. Na neka neću znati 
odgovoriti. Nakon škole otići ću u šumu, starcu, i po- 
stavljati pitanja. Nekih se pitanja neću moći sjetiti. U 
školi ne znam odgovarati na pitanja, a njemu ne znam 
postavljati pitanja. Trebalo bi učiteljicu poslati u šumu, 
a starca u školu. Ovako sam uvijek u čudu! Baš je to 
čudno... 

Ipak, u školi sam se sjetio nekih odgovora, ne baš 
svih, ali jedinicu nisam dobio. Nisam ni peticu, ali tu se 
sada više ništa ne može. 

Nakon škole smišljao sam pitanja za starca. Nikako 
se nisam mogao sjetiti jednog strašnog, najtežeg, jed- 
nog na koje starac neće znati odgovoriti. Na kraju sam 
odlučio da pitam o bojama. Eto, pitat ću ga zašto je 


more plavo. Ili, ako je more plavo, zašto je i nebo plavo, 

zašto nebo nije neke druge boje? Ipak, da bude najte- 
že, pitat ću ga zašto su more i nebo iste boje. Pa da, 
odlično sam se sjetio. 

Tako sam i učinio. 

— Dragi starče, zašto su more i nebo iste boje? — 
odlično pitanje. 

— Dobro — rekao je starac — pitanje je dobro. A eto 
ti i odgovora. 

Eh, pomislio sam u sebi, zna. Zna! I na to pitanje 
zna odgovor. Možda je tako i bolje. Koga bih pitao da 
on ne zna?! 

— Ti znaš kako izgleda kiša? — upita me starac. 

Eh, tko ne bi znao. Odmahnuo sam rukom: 

— Znam, kiša izgleda kao kap. Mnogo kapi. 

— Tako je — potvrdi starac. — Ona kaplje kap po 
kap. Kad jednu kap uhvatiš na dlan, ona je strašno 
glatka. Glatka je kao staklo, ali još i više. Kap je mokra, 
pa se teško osjeti koliko je ona glatka. A što smo mi re- 
kli, kakve je boje staklo i većina drugih glatkih stvari? 

— Staklo, led, i još mnogo toga što je glatko prozir- 
ne je boje! — odgovorio sam bez razmišljanja. Lako. 

— Tako je. I kap je prozirna. Sad slušaj. Zato jer je 
prozirna ona ima boju onoga na što je pala. Ali, kad se 
skupi mnogo kapi, tako da se od tih kapi više ne vidi 
ono na što su pale, kada postanu jezera, mora, tada je 


njihova boja plava. Tamo gdje ima najviše kapi, tamo 

gdje je more najdublje, gdje se ne vidi na čemu sva ta 
voda leži, tamo je more najplavlje. 

Dobro, to je sigurno istina, pomislio sam u sebi, ali 
sada već imam drugo pitanje: 

—A nebo?! Zašto je i nebo plavo? 

Starac se još jednom nakašljao, nasmijao i rekao: 

— Nebo nije ništa drugo nego voda, ali voda raspr- 
šena u mnogo, mnogo kapljica koje se ne drže zajed- 
no, koje se ne dodiruju. Tih kapljica ima tako puno da 
ni najdublje more nije duboko kao što je nebo visoko. 
Nebo je više od najdubljeg mora. Zato je ponekad pla- 
vije nego more. 

Ako je sve tako, da vidim što će starac sada odgo- 
voriti: 

— Dragi starče, ja sam bio na moru i rukom ga za- 
grabio. Meni se čini da je more mokro?! 

—Da, more je mokro — odgovori starac. 

—A nebo, da li je i nebo mokro? — pitam ga najteže. 

— Da, i nebo je mokro. Zato s neba i pada kiša — 
odgovori mi on kao da je pitanje bilo najlakše. 

Što sam sad još mogao pitati? Ništa. Ipak, da čujem 
što će reći na ovo pitanje: 

—A krpa? Da li je mokra? 

— Može biti i ona mokra, ako je namočiš — smiješeći 
se odgovori starac. 


—A je li plava kad je mokra? — i to sam odlično pitao. 


Nasi, NOKS 


oN“ 

— Nije... nije... znaš i sam zašto nije plava. Zato jer 
nije ni duboka ni visoka. 

Eto, tako je to s krpom. Eeeeeee, baš sam se umo- 
rio. Bio je to težak razgovor. Težak, ali poučan. Morao 
sam se malo odmoriti. Rekao sam starcu da se moram 
odmoriti. Pozdravili smo se. 

Kod kuće, mami, rekao sam da se moram odmoriti. 
Danas tata i mama nisu imali predstavu. Njihovi su ih 
klaunovi napustili. Otišli su u neki drugi cirkus. Dobro 
je što se tata oženio mamom jer da nije tako učinio, 
možda bi i ona otišla. Ali njih dvoje sami nisu mogli 
nastupiti. Dva klauna, kako je govorio tata, ne mogu 
biti smiješni. 

Sjedili su za stolom, i šutjeli. Nisam ništa pitao jer 
sam jučer sve čuo. Pojeo sam juhu. Znao sam zašto su 
tužni. Zato sam odlazeći u sobu, rekao samo ovo: 

— Tata, ti imaš pravo! — i mamu poljubio prije spa- 
vanja. On se sigurno vrlo iznenadio, ali ja to nisam mo- 
gao vidjeti. Kroz zastor između kuhinje i sobe ništa se 
ne vidi. Šteta... Tko zna da li se i mama čudi?! 

Htio sam mirno spavati, kad se sjetih... pa to je 
strašno?! Ja već nekoliko dana nisam posjetio svoju 
princezu! Strašno! Ah, kakav sam to ja?! Sutra idem k 
njoj, i to odmah poslije škole. Da! 

Zaspao sam... 

— Čaka — čujiii, čaka — čujiii, sad ću te... grhkkkkk 

mu rep oko zelene bodljikave njuške u nerazmrsiv čvor 
i odnio ga u kut. Ležao je tamo sve do jutra i dimio se. 
Prije negoli me mama probudila, razvezao sam taj ne- 
razmrsivi čvor. Čudio se, ali mi nije bio zahvalan. Ljutit, 
ponavljao je sebi u rep: 

— Sutra... sutra... 

U školi sam bio vrlo kratko jer je učiteljica imala 
rođendan pa je žurila kući peći kolače. 

Nisam znao što učiniti. Jučer sam sebi obećao da 
ću odmah poslije škole otrčati svojoj princezi, ali nisam 
znao da će škola tako kratko trajati. Odlučio sam ipak 
otići starcu jer u bolnicu sigurno ne puštaju posjetioce 
tako rano. A i pitanje je bilo strašno teško... Da, da, 
smislio sam pitanje za starca... do sada najteže. 

Trči, trči, vikao sam u sebi jureći prema šumi. Star- 
ca sam ugledao već izdaleka, kako sjedi na proplanku, 
na rubu šume. 

— Dobar dan — vikao sam iz daljine. 

— Dobar dan, dječače. Danas si nešto uranio?! — do- 
mahuje mi starac. 

Da, uranio sam, ali nisam htio odmah reći zašto. 
Sjeo sam pored njega i šutio. Starac je iskrenuo glavu 
prema meni, upitao me zašto šutim, i pomislio da da- 
nas nisam smislio nikakvo pitanje. Ha, ha, ha, smijao 
sam se tiho, a onda glasno rekao: 

— Lijepo je imati prijatelja s kojim se može dugo 


šutjeti! 

— Ha, ha, ha nasmijao se starac — ha, ha, ha, tako 
mi i treba kad sam nestrpljiv — i nastavi se smijati. 
mogao, a onda pitao: 

— Da li je crvena boja bliže od plave? — to je bilo to 
strašno pitanje. 

— Ooooo00... — govorio je starac — sad znam zašto 
si tako dugo šutio. Bio si siguran da je to pitanje dobro. 
Vrlo dobro! 

Kao i uvijek kad se spremao odgovoriti na pitanje, 
malo se nakašljao, pričekao, pa počeo: 

— Da, crvena je boja bliže od plave boje. Plava je 
boja uvijek najdalja boja. Kad čovjek gleda u nešto što 
je daleko, to što gleda plavkaste je boje. 

Da, da. Kao i uvijek znao je odgovoriti na moje pita- 
nje. Zato se nisam bojao pitati još jednom: 

— Ali, starče, zašto je nebo u sumrak crveno? Crve- 
no i daleko?! 

Sad se starac umirio, zašutio... i dugo... dugo šutio. 
Premjestio se s jednog kamena na drugi i rekao: 

— To je teško objasniti. Vrlo teško. Slušaj me pažlji- 
vo. Ti znaš da je Zemlja okrugla, i da se ona oko sebe 
okreće. Na jednoj je polovici Zemlje dan, a na drugoj 
noć. Tamo gdje počinje dan, tamo prestaje noć, a tamo 
gdje prestaje noć, tamo počinje dan. Noć počinje tako 


da dan izgori. Da, izgori! Kada nešto gori... crvene je 

Gledao sam starca. Čudno se ponašao. I ne samo da 
se čudno ponašao, nego je bilo i nešto čudno u ovome 
što je rekao! Razlikovalo se od svega drugoga što mi je 
starac do sada pričao. Kako on to misli da dan izgori?! 
Zašto se ja nikada nisam opekao dok je dan gorio?! Ne 
znam, nešto je tu čudno! 

— Starče?! — upitam ga hrabro — što to znači da 
dan izgori?! 

Govorio je glasnije nego inače. Kao da je bio ljut?! 

— To znači da na kraju dana, u sumrak, dan izgori! 
Sve što izgori postane crno. Eto, na primjer drvo, ako 
drvo izgori ono postane crno, ako papir izgori postane 
crn, ako... Tako i dan! Kad dan izgori, sve postane crno. 
Noć! Izgorjeli dan zove se noć. Noć! 

Šutio je. I ja sam šutio. Moram priznati da je to bilo 
prvi put da mu nisam vjerovao. 

— Ali, starče, gdje gori taj dan?! 

Starac zamahne štapom i nekoliko puta pokaže pre- 
ma gore: 

— Pa tamo, na nebu, kad je sve crveno! — i kao da 
gleda u daljinu... 

Dobro, mislio sam, neću ga više pitati. Da, bio je 
ljutit. Ustao sam i ruku mu stavio na rame: 

— Idem ja sada, žuri mi se. Moram posjetiti jednu 
djevojčicu. Doći ću sutra. 

Kad, umjesto pozdrava, ustane i on pa reče tihim 


glasom: 

— Ne... ostani još trenutak... 

Sjeo sam na kamen i slušao. 

— Ti čuješ da se ja ljutim, ali nemoj misliti da se lju- 
tim na tebe. Ne. Na sebe sam ljut. Znaš, ja ne znam toč- 
no odgovoriti na ovo tvoje pitanje, ja ne znam zašto je 
nebo na kraju dana crveno. Sve ovo što sam ti o tome 
ispričao ja sam izmislio. I eto, ti si to odmah primijetio, 
nisi mi vjerovao. Ljutit sam na sebe jer ti nisam odmah 
rekao da ne znam odgovoriti na tvoje pitanje. Morao 
sam odmah reći da ne znam... 

Eto, sad je ponovno bilo sve u redu. I mnogo ljepše. 
To sam i rekao: 

— Možda to što ste ispričali nije istina, ali priča koju 
ste ispričali vrlo je lijepa... Htio bih čuti još jednu... 

Starac se nasmijao, rukom me zagrlio i malo potap- 
šao. Znači da je sada i on veseliji. Treba pričekati da 
me počne lupkati po ramenu, da se potpuno razveseli. 

Lupkajući me po ramenu, starac reče: 

— Ti si pametniji nego što sam jučer mislio. Ja sam 
ti upravo to htio reći jednog dana, to što si sada ti meni 
rekao. Za neke stvari, za neke priče i nije važno da li 
su istinite. Mnogo je važnije da su lijepe. A takvih ima 
dosta... ima ih... Eto, ispričat ću ti jednu priču, onu koja 
pripovijeda o tome zašto je nebo u sumrak crveno... 


Slušao sam i uživao. Starac je lijepo pričao... 


IZMIŠLJENA PRIČA 


Nije to bilo davno kad su noć i dan još bili zajedno. Dan 
se nije zvao dan, već svjetlost, a noć je bila samo mrak. 
I dan i noć imali su samo jedno ime, zajedničko. Zvali 
su se Noćidan. U to vrijeme dan nije bio važniji od noći, 
niti je noć bila bolja od dana. Sve je to bilo isto. 

Za čovjeka su to bila najteža vremena. Neprekidno 
su bjesnile oluje, gromovi, sijevalo je, strašne su kiše 
pljuštale. I vjetar! Šume su bile prepune divljih životi- 
nja, dobro skrivenih, tako da je za ljude bilo opasno 
kretati se. Srećom, jedino se čovjek u ta strašna vreme- 
na nije bojao vatre. To ga je i spasilo. Vatre se nikada 
nije plašio jer mu je vatra ipak pružala malo topline u 
tom olujnom vjetru. Kad bi grom udario u neko drvo i 
zapalio šumu, sve bi životinje iz šume bježale. Samo je 
čovjek išao prema vatri ne bi li se ugrijao. 

Jednog je dana čovjek primijetio da se životinje 


boje vatre, i da se najviše plaše u mraku. Od tada, dok 

je vani bila svjetlost, čovjek je negdje skriven spavao, a 
izlazio je samo po mraku. U mraku se mogao s drugim 
ljudima dogovarati, razmišljati i o svemu pričati. 

Nakon nekog vremena ljudi više nisu čekali da grom 
upali vatru, već su je naučili sami paliti. Za prva mraka 
budili su se i palili grane, drveće... Šume. Preplašene 
životinje bježale su što dalje, plašile su se mraka koji 
je dolazio kao veliki požar. Tako su na kraju životinje 
ostavile ljude na miru. Pobjegle su tako daleko od njih 
da su od tada ljudi mogli i po svjetlosti šetati. 

Kad se to dogodilo, ljudi više nisu znali kad moraju 
spavati, a kada nešto drugo raditi. Zato su sjeli, svi za- 
jedno, i dogovorili se da će cijeli Noćidan podijeliti na 
dan i noć, da će jedan dio Noćidana spavati, a drugi 
dio Noćidana raditi. Tako je i bilo. 

Kao sjećanje na taj veliki događaj, na ta ne tako dav- 
na vremena, u sumrak se nebo pali, kao da će i danas 


noć doći poput velikog požara... 


Sjedili smo i šutjeli sve do mraka. Htio sam vidjeti 
kako dolazi noć, kako dan gori... Kad sam, u sumrak, 
ugledao Sunce kako zalazi i kako nebo postaje crveno, 
viknuo sam: 

— Vatra! Noć dolazi... dolazi kao velika vatra... 

Pričekali smo da dan izgori. Tada smo krenuli svo- 


jim kućama, iako ja nemam kuću, već šator. Ali, ni 

za starca ne znam gdje stanuje... Možda ni on nema 
kuću. On uvijek nestane... tamo negdje... tamo negdje 
u šumi... 

Oh, ne! Sad sam se sjetio! Pa ja nisam ni danas bio u 
bolnici... Što će ona misliti o meni? Sada više ne mogu 
stići... Noć je... Moram požuriti kući, a i ona sigurno već 
spava. Sutra... Sutra... Pričat ću joj sve što sam čuo, sve 
što sam naučio, a ako sve to ne bude dovoljno, ako se 
i dalje ne bude ljutila, izmislit ću neku lijepu priču... Ili 
ne! Ona i ja zajedno! Zajedno ćemo ispričati neku pri- 
ču. Možda najljepšu... I ona voli slušati priče, ali još je 
ljepše priču sam izmisliti... Da, da... kad ispriča priču, 


više se neće ljutiti na mene. Sutra... 


NOC 


Kad sam stigao kući, mama i tata su sjedili za sto- 
lom, vrlo zabrinuti. Nisam im htio smetati jer su nešto 
ozbiljno razgovarali. Zaželio sam im laku noć i rekao 
da imam veliku domaću zadaću. Nisam imao nikakvu 
zadaću, ali htio sam još jednom na miru razmisliti. O 
svemu. 

Mislim ležeći na krevetu: nekada davno Noćidan 
je podijeljen na dan i noć. Danas ljudi spavaju noću, 
danju rade. Dok su se bojali životinja, spavali su danju, 
a noću radili. Znači da dan nije važniji od noći. Zašto? 
Zato što se meni danas čini da je dan važniji od noći? 
Mislim... mislim... mislim... odgovor: zato jer se noću 
bojim, a danju se ničega ne bojim. Noću sam u šatoru, 
a danju u šumi. Zašto ne idem noću u šumu? Zato jer 
se bojim. Zašto starac ne ide noću u šumu? Zato jer 
mu je hladno. Čega se ja to bojim u šumi? Bojim se 


životinja iako znam da u ovoj šumi nema opasnih živo- 

tinja. Tigrovi su u kavezu. U šumi su samo male živo- 
tinje kojih se ne treba bojati, njima bi trebalo pomoći. 
Zašto ja ipak ne idem u šumu po mraku? Zato jer se 
bojim grana koje šuškaju na vjetru, jer se bojim sove 
kada huče, jer mislim da noću po šumi lete vještice. A 
otkud vještice u šumi, i zašto ih nema danju? Znam da 
one ne postoje, da su izmišljene kao i sve ono što sam 
sam izmislio. Do sada sam izmislio glistu s četiri grbe 
na leđima koja je sva šuplja i zove se “Rupa", sladoled 
bez dna, kuću koja stoji na krovu i divlju kravu. Zašto 
vještica nema danju u šumi? Zato jer su ružne, strašno 
ružne, pa je bolje da lete noću. Noću se ne vidi koliko 
su ružne. Ali, šišmiši postoje! Oni nisu izmišljeni. Oni su 
poput vještica, a ipak se i njih bojim?! Zašto? Mislim... 
I dalje mislim... Još uvijek mislim, zato jer ih nikada 
nisam vidio. Ja uopće ne znam kako šišmiš izgleda, a 
sve ono što nikada nisam vidio izgleda mi ružno. To je 
čudno. Sve ono što leti, skače, hoda ili pliva po mraku 
zamišljam da je ružno. To nije dobro. Netko me pogreš- 
no učio... Ali tko? Tata nije, kao ni mama. U školi učimo 
kako je danju, o noći nikada ništa ne govorimo. Nikada 
nam učiteljica iz likovnoga nije govorila o noći. Ni ona 
iz matematike, ni ona iz engleskoga... Ništa. Znači, ja 
ništa ne znam o noći, o mraku. Možda se baš zato i bo- 
jim mraka? Možda se bojim noći zato jer o njoj ništa ne 


znam? Da, sigurno je tako! Sve ono što mi je nepoznato 

to me i plaši... da, da! Dosta sam mislio. Na spavanje. 
U mrak! 

I to je čudno. Kad zatvorim oči, nastane mrak kao 
da je noć. Ali, zašto se ne bojim mraka kad zatvorim 
oči? Zato jer je to moj mrak, zato jer znam tko će doći 


u moj mrak. 


— divlja. 

— Čekaj! Smiri se! Tek sam zaspao. Još sam umoran 
od današnjeg dana. Cijeli sam dan razmišljao... — objaš- 
njavam ja njemu. 

Ali, on neće ni da čuje: 
razmišljanje?! Nemam ja vremena razmišljati. Dok ti bu- 
deš razmišljao, ja ću te pobijediti! 

— Smiri se, molim te, moram te nešto pitati! — de- 
rem se i molim ga. 

— Ne! — uplašio se zmaj kad je čuo da ga hoću ne- 
što pitati. Ne želim da me išta pitaš! Ja se hoću samo 
tući! Ja sam zmaj! 

— Čekaj, čekaj... — umirujem ga — pitanje uopće nije 
teško. 


kao ti, lako bih ja s tobom na kraj. Prednjim nogama 

začepio bih uši da te više ne čujem, a stražnjim i repom 
tukao bih se s tobom. Ali, ja imam dvadeset i četiri 
zmaj. 

To me jako začudilo. Dvadeset i četiri? Ja sam mi- 
slio da ima samo četiri, možda najviše šest. Upitao sam 
ga: 

— Dvadeset i četiri? 

— Da, neznalico kukavna, svaki zmaj ima dvadeset 
i četiri uha! Po tome se i razlikujemo! 

— Po tome se i razlikujete?! Od koga se time razli- 


kujete? 


— Ah, tako! 


— Dvadeset i četiri?! Pa to je kao jedan dan? 

— Dan?! — ukočio se on i čudno me pogledao. — Što 
je to dan?! 

Sad sam se ja ukočio. Iznenadilo me ovo njegovo 
pitanje. Zar on ne zna što je to dan? To sam ga i pitao: 

— Zar ti ne znaš što je to dan? 

— Dan? Dan? Ne. Prvi put čujem za tako nešto?! — 
čudi se on još više ukočen. Samo glavom miče. 

Objašnjavam mu: 


—Dan je... dan je kada Sunce šija. Kad se dobro vidi 

i kad je toplo. Sunce obasjava Zemlju pa je sve žuto... 
— ali prekine me zmaj. 

Viče: 

— Sunce?! Što je to Sunce?! Ti se šališ sa mnom, izmi- 
šljaš, hoćeš da se ja zbunim pa da me lakše pobijediš. 
Znaš li ti što je to... Čekaj da izmislim nešto... Što je to... 
krokipiki? A, znaš li što je krokipiki?! Hajde, bori se i ne 


pričaj gluposti! — navali na mene. 


— Čekaj, čekaj — branim se — dan je suprotno od 
noći. Noću ljudi spavaju, a danju rade — odgurnem ga 
od sebe. 


Dan?! Noć?! Ništa ja to ne razumijem!? Kakvo spa- 
vanje, kakva noć!? — dimi se zmaj. 

— Noć je mračna, noću se ništa ne vidi! — pokuša- 
vam mu nekako objasniti. 

— Nemoj ti meni govoriti gluposti! Kako se ništa ne 
vidi?! Kada se nešto ne vidi, ja to osvijetlim vatrom i 
sve je jasno. Sve se dobro vidi — i riga strašnu vatru da 
se činilo da se noć pretvorila u dan. 

— Čekaj malo, zapalit ćeš nešto, smiri se! Evo da te 
ovako pitam. Ti znaš da ti nisi ništa drugo nego moj 
san. Znaš li to? — ozbiljno ga pogledam i zaprijetim 
prstom. 

Ah, kako se tek sada naljutio: 

— Znam! Znam! Pa što onda!? Kao da drugi ljudi ne 


spavaju, kao da i oni ne sanjaju!? Ja mogu i bez tebe. 

Svaki čas mogu poći u bilo čiji san! — pravi se važan 
zmaj. 

—U redu, u redu... znam ja to. Ali, htio sam te pitati 
kamo ti odlaziš kad se ja probudim. 

Dimi se, skače, jedva može nešto reći od strašne 


ljutnje: 


nisu učili da je Zemlja okrugla i da jedva stignem do 
tebe jer moram obići Zemlju? I ljudi posvuda spavaju. 
čovjek ima svoju princezu! U mojoj spilji imam sada 
sedamdeset i tri princeze. Ali, to još nije ništa! Priča 
se da je jedan strašni zmaj imao milijun princeza... Ja 
imam još mnogo vremena... 

Mislio sam da ću mu sada moći objasniti što je to 
noć: 

— Eto vidiš. Ja te baš to pitam. Ti putuješ kao što 
putuje noć. Ljudi spavaju noću, a ti juriš za spavačima 
i bježiš od Sunca, bježiš od dana... 

Ali, nisam ništa učinio: 

— Ma kakvo Sunce!? Nikog se ja ne bojim, ni od 
koga ne bježim! I gdje je to Sunce?! Pokaži mi ga da 
mu otmem princezu! 


— Čekaj... čekaj... smiri se... molim ga. 

— Nemam vremena! Hoćeš li mi pokazati Sunce ili 
ne!? 

— Sunca nema noću... — pokušavam mu objasniti... 

— Eto vidiš! Sad i sam kažeš da ga nema! Znam ja 
da ga nema jer bih ga inače sigurno već pobijedio! 

—Ima ga, ali ne... — ne da mi da dođem do riječi. 

— Kako ima?! Sad si rekao da ga nema, a sad ga po- 
novno ima!? Znam ja što je tebi! Ti se bojiš pa ne znaš 

— Ne bojim se... 

— Ne bojiš se?! Pa onda se brani! Hajde, hoćeš li se 
boriti ili ne!? 

— Neću! — bio sam odlučan. 

— Onda zdravo! Kukavice kukavna! Nemam ja vre- 
mena za tebe. Ti i ne znaš koliko me snova čeka u 


jednom Noćidanu! — reče zmaj. 


— Čekaj, čeeekaaaaajjj!! — kriknuo sam za njim. 
— Aliiiiiiiiii... — čuo sam ga u daljini. 
— Čekaj... čekaj... još samo malo... — molio sam. 


— Ne može, moraš ustati. Zakasnit ćeš u školu — 
govorila je moja mama. 

Ah da. Kao i svakog jutra. Zmaj otiđe, a ona dođe. 
'Možda se oni dogovaraju kad će tko biti ovdje? Ali, 
pa to je nevjerojatno?! Kako je zmaj znao za Noćidan?! 


On me sve više iznenađuje. Nije on tako glup kao što 

ja mislim. Zna on mnogo toga, ali se najviše voli tući. 
Eh, kad se ne bi neprestano tukao, mogli bismo lijepo 
razgovarati. On sigurno zna priču o Noći-danu. Moram 


mu pripremiti zamku... Vidjet ćemo. 


IZNENAĐENJE 


Dok sam se odijevao čuo sam tatu: 

— Sine, dođi ovamo. 

— Dobro jutro — kažem tati. 

— Slušaj sine, ti znaš da su ljudi koji su s nama radili 
kao klaunovi otišli. Mama i ja ostali smo sami. Potre- 
ban nam je najmanje još jedan klaun. Nemamo novaca 
da platimo nekog iz drugog cirkusa. Zato, od danas ćeš 
ti s nama početi vježbati, a za nekoliko dana imat ćeš i 
prvi nastup — bile su to tatine riječi. 

Gledao sam ga, nisam znao veseliti se ili ne?! Go- 
dinama su govorili da ne mogu biti klaun jer ne razli- 
kujem boje, a sada... eto?! Ja im nisam ništa govorio 
o starcu, o tome da sam neke boje već naučio... Prije 
nego li sam odgovorio, tata je već rekao: 

— Odmah poslije škole dođi kući da počnemo vjež- 


bati! 


Ali tata... htio sam reći da moram u bolnicu, da već 
nekoliko dana nisam posjetio svoju princezu... 

— Nema ali! Odmah poslije škole dođi kući! Jesi li 
me čuo? 

— Da... — čuo sam, čuo... kako ne bih čuo kad viče... 
ja ne razlikujem boje, ali dobro čujem. 

Što sada da učinim!? Ona će se sigurno naljutiti na 
mene, a ja to ne bih nikako želio. Tko zna kada ću imati 
vremena da je posjetim? Možda bi bilo najbolje da za 
odmora otrčim u bolnicu i sve joj ispričam. Trčat ću 
kao lud i stići na vrijeme natrag u školu. 

Tako sam odlučio koračajući putem prema školi. 
Kad sam ušao u školu, skinuo sam cipele, obuo papuče 
i krenuo prema razredu. Vrata razreda bila su otvorena, 
pozdravio sam se s nekoliko učenika i ušao u razred. 
Ukočio sam se kao kamen. 

U mojoj klupi sjedila je ona?! Moja princeza... Imala 
je gips na lijevoj ruci. Polako, korak po korak, kao da 
sam zaboravio hodati. Više iz straha nego zbog crvene 
boje koju sam osjećao na licu, približavao sam se našoj 
klupi. Ona me nije ni pogledala. Kad sam sjeo u klupu, 
rekao sam: 

— Zdravo... — ili tako nešto. Znam da sam je htio 
pozdraviti. 

Nije ništa odgovorila. Što sad?! Dobro, mislio sam, 


možda mora proći malo vremena da se ponovno pri- 

vikne na mene. Možda ću za to vrijeme smisliti nešto 
pametno... 

Kad je prošlo dovoljno vremena, negdje pred sam 
kraj sata, okrenuo sam se prema njoj i tiho rekao: 

— Zdravo... — nisam smislio ništa pametnije. 

Ništa?! I dalje šuti... Sigurno je boli ruka. Na počet- 
ku drugog sata podigla je onu zdravu ruku iako učite- 
ljica nije ništa pitala. Tako je drži i čeka da je ugleda 
učiteljica. Sigurno je ruka boli pa će pitati može li oti- 
ći kući. Zamolit ću našu razrednicu da pusti i mene. 
Bez razmišljanja podignem i ja ruku. Otpratit ću je. Ne 
može sama ići kući s tako bolesnom rukom. Kad: 

— Hajde, reci, što želiš? — pita učiteljica mene. 

— Ja?! Ovaj... — ne mogu prvi reći. 

— Što je sad? Zar nisi podigao ruku? 

— Jesam... jesam, ali ona je prva podigla ruku — i 
pokažem na njezinu ruku koja je još uvijek bila visoko 
podignuta. 

— Hajde, dobro... reci ti prva! — uh, napokon. 

— Molim vas da me premjestite u neku drugu klu- 
pu! — ajjja, jaajaaa, jaajj... 

Odmah sam spustio ruku. Pa ona se strašno ljuti na 
mene?! Jao, što da učinim? Na sreću, učiteljica je nije 
odmah premjestila. Učiteljica nije ni znala da se ona 
ljuti na mene. 


— Zašto? — upita učiteljica. 


—Imam u gipsu lijevu ruku, a sjedim na lijevoj stra- 
ni klupe, pa nemam kamo nasloniti ruku — odgovori 
ona vrlo ozbiljno. 

— Pa dobro reče učiteljica — zbog toga se ne moraš 
premještati u drugu klupu, možete se samo zamijeniti 
za stolice — i pokaže na mene. 

Tišina... 

—A ti? Jesi li se sada sjetio što si htio pitati!? — ne 
zaboravlja učiteljica. 

— Ovaj... da, htio sam pitati možemo li se ona i ja 
zamijeniti za mjesta jer ona ima gips na lijevoj ruci a 
ja... 

— U redu, u redu... zamijenite već jednom mjesta! 
— sada već ljutita reče učiteljica. 

—U redu — reče princeza i ustane. 

Pričekala je da ja ustanem, da pokupim sve svoje 
stvari i da njezine premjestim na desnu stranu klupe. 
Sjela je baš kao prava princeza. 

Šutjeli smo do kraja petog sata. Kad je zvono po- 
sljednji put zazvonilo potrčao sam pred školu i čekao 
svoju princezu. Mislio sam kako ćemo o svemu lije- 
po razgovarati hodajući prema kući, iako mi nemamo 
kuće. 

Iako je znala da je čekam, prošla je pored mene kao 
da je ne čekam. Dobro, ako je takva, pomislio sam u 


sebi, reći ću da je ne volim. 

Nisam ništa rekao jer ja nju volim. Samo što sam 
pomislio na to koliko je volim, zacrvenio sam se, a ona 
se baš tada okrenula. Bio sam crven, strašno crven. 
Strogo me pitala: 

—Što ti je?! Zašto hodaš iza mene? Zašto me pratiš? 

Stajao sam preplašen i ništa nisam uspio izgovoriti, 
osim: 

—Ja..ja... Jane... 

Ona gleda u mene. Zaprijeti mi prstom: 

— Srami se! 

— Sramim se... — odgovorio sam. — Eto, sav sam 
crven. Crven sam od stida... 

Gledala me je još nekoliko trenutaka i kao da mi je 
bilo malo lakše. Ja sam gledao u zemlju. Kad sam je 
ponovno pogledao u oči, rekla je: 

— Dobro, ako se sramiš, dođi malo bliže i pomogni 
mi nositi ruku. Gips je vrlo težak. 

Približio sam se, uzeo njezinu ruku i stavio je na 
rame. Bila je zaista teška. Kada sam se umorio, premje- 
stio sam je s lijevog ramena na desno... Jaoooooo0000?! 
Pa mi smo zagrljeni?! 

Zastao sam, morala je i ona... gledali smo se. Bili 
smo zagrljeni rukom u gipsu. 

— Zašto nisi došao u bolnicu? — pitala je tužno. 

— Paaaa... ne znam... — nisam znao što da joj ka- 


ZEM. 

— Kako ne znaš?! Zašto nisi došao? 

Nisam mogao reći istinu jer bi ona tako saznala da 
ja ne poznajem sve boje. Tko zna što bi ona o tome 
mislila. Nešto sam morao izmisliti: 

— Znam, znam. Znaš li zašto? — sjetih se. 

— Ne znam. Zato te i pitam. 

Ispričao sam da su mama i tata ostali bez klaunova 
i da ne znaju što sada učiniti. Nemaju novaca da plate 
nekog novog klauna, pa je tata na kraju odlučio da bih 
ja mogao biti jedan klaun. Zato sada neprestano vjež- 
bam. Vježbam vrlo teške pokrete koje mora znati svaki 
klaun ako želi biti smiješan. 

Eto, zato nisam mogao doći u bolnicu. Nisam imao 
vremena. 

Ona je sve to slušala i vidjelo se da se veseli toj vi- 
jesti. Sada ćemo zajedno nastupati u cirkusu. Ali, kad 
me upitala kada sam počeo vježbati morao sam reći: 

— Danas... poslije podne... 

Još se jednom naljutila. Sada je znala da postoji 
neki drugi razlog zbog kojeg je nisam posjetio. U redu, 
ne želim da se ponovno ljuti. Odlučio sam reći istinu! 
Ako ona mene zaista voli, to i neće biti strašno. Malo 
sam se nakašljao i počeo: 

— Ono što ću ti sada reći ne smiješ nikome pričati! 

— Baš me briga što ćeš mi reći! Ja hoću znati zašto 


me nisi došao posjetiti u bolnicu. 

— Eto, slušaj, o tome ti i hoću govoriti... Ali, to je 
moja tajna. Obećaješ li da nikome nećeš reći? 

Obećala je. 

— Ja ne razlikujem boje! — gledam što će na to reći. 

— Koje boje? 

Kakvo je sad to pitanje?! Koje boje?! Možda ni ona 
ne razlikuje boje? Poveselim se iako to nije veselo: 

—A ti? — pitam je i gledam. 

— Što ja?! — gleda i ona mene. 

Sigurno sam nešto krivo pitao, pomislim u sebi, jer 
se nismo razumjeli. Možda je najbolje da objasnim sve 
ispočetka: 

— Ja ne razlikujem boje! — gledam što će sada reći. 

— Koje boje? — sve isto... moram to reći nekako druk- 
čije. Na primjer ovako: 

— Ja ne razlikujem, crvenu, žutu, zelenu, plavu i sve 
druge boje. Niti jednu! 

Tako, sad sam rekao jasno. Ali, ni to nije bilo jasno. 
To se vidi po njezinom pitanju: 

— Od čega ih ne razlikuješ? — to je bilo njezino pi- 
tanje. 

— Ah, kako je teško objasniti onome tko razlikuje 
boje da postoje i oni ljudi koji boje ne razlikuju. Zato 
sam bio strpljiv: 

— Ja ne razlikujem crvenu boju od plave, niti zelenu 


od plave, niti plavu od žute, a ni žutu od zelene. 

Ona se zamislila i nakon kraće stanke rekla: 

—A razlikuješ li smeđu od plave? 

—Ne, ne i ne! Ja ne razlikujem niti jednu boju! Ja ne 
vidim ni jednu boju! — sada sam već bio ljutit. 

— Kako ne razlikuješ? Koja je ovo boja? — i pokaza 
na svoju haljinu. 

— Siva — odgovorim. 

— Kako siva, vidiš da je ljubičasta?! — čudi se ona. 

— Nije ljubičasta nego siva! — vičem ja. 

— A ovo? Koje je ovo boje? — pokaže na svoju ko- 
šulju. 

—I ona je siva — iako sam znao da je crvena, ali mo- 
rao sam njoj do kraja objasniti što je to s mojim bojama. 

— Kako siva?! Pa ona je crvena?! — čudi se ona. 

— Ja vidim samo sivu boju, i sve druge boje vidim 
kao da su sive. Razumiješ? — govorim polako. 

— Pa ti onda ne razlikuješ boje?! 

— Pa to ti ja neprestano govorim! — napokon. 

Uhvatio sam je za gips i objasnio da se ne treba 
ništa brinuti, da ja sada učim razlikovati boje, da imam 
najboljeg učitelja, i da ću ih uskoro moći razlikovati. 

— Učio sam svakog dana i zato nisam mogao doći 
u bolnicu i posjetiti te. Neke boje već razlikujem, već 
mnogo toga znam o plavoj, žutoj, zelenoj, bijeloj, crve- 
noj... da, i o crvenoj... I da znaš, crvenu sam boju prvi 


put osjetio kod tebe u bolnici. 


— U bolnici?! Pa tamo je sve bijelo?! 

— Osim tvog i mog lica... kad si mi rekla... 

— Volim te... 

Više se nije ljutila. Hodali smo prema kući, iako mi 


nemamo kuće, a ja sam nosio njezin gips. 


PREDSTAVA 


Kad smo stigli do šatora, pozdravili smo se poljupcem 
u obraz. Ona je otišla svojim roditeljima, a moj je tata 
već bio nestrpljiv. Rekao je požurujući me: 

— Hajde, odmah počinjemo. 

Presvukao sam se u nekakav kostim, nije mi se svi- 
đao, ali to sada i nije bilo važno. Ušli smo u veliki šator. 
Na sredini šatora je cirkuska arena, puna piljevine. To 
je dobro, jer ako bi netko kojim slučajem pao, na pri- 
mjer s konja, ne bi se jako udario. U šatoru je bio mrak 
pa sam pričekao da tata upali svjetla. Stajao sam na 
sredini cirkuske arene. Zamislio sam kako će to izgle- 
dati kad sve bude oko mene prepuno gledalaca. Čud- 
no, nisam to mogao ni zamisliti. Znao sam samo jedno: 
svakog dana moram neprestano vježbati da na prvom 
nastupu ne učinim nešto pogrešno. Eto, kad se tata 


vratio, svjetla su bila upaljena i mi smo počeli vježbati. 


Prva vježba: 

Tata mi je objasnio da pokrete koje sada pokazuje 
mora znati svaki klaun da bi bio smiješan čim uđe u 
cirkusku arenu. Klaun mora dotrčati do sredine arene 
i duboko se pokloniti. Tako duboko da glava dodiruje 
koljena i tada pasti na glavu ne savijajući koljena. Osla- 
njajući se samo na glavu i noge klaun je vrlo smiješan 
jer izgleda kao trokut. Rukama se ne smije pomagati. 


To je prva vježba. Od nje boli glava. 


Druga vježba: 

Druga je vježba nastavak prve vježbe. Da bi se ona 
dobro izvela, treba naučiti kako se iz trokuta klaun pre- 
tvara u crtu. Treba ispružiti noge i glavu, ali tako da se 
padne na trbuh. Ni tu se nisam smio pomagati rukama. 


Od ove vježbe boli trbuh. 


Treća vježba: 

U toku ove vježbe morao sam naučiti što mogu uči- 
niti dva klauna. Drugi je klaun bio moj tata. Vježba se 
zove ulica. Ja sam ležao kao crta, a tata me nekoliko 
puta pregazio kao automobil. Kad bi mi stao na leđa, 
morao sam trubiti kao automobil. Od ove vježbe bole 
leđa. 

Četvrta vježba: 
Tata je donio puno vode i polio me. Ova se vježba 
zove kiša. On kaže da je to uvijek smiješno pa smo 


uvježbavali nekoliko puta. 


Peta vježba: 
Petu vježbu nismo ni počeli jer sam nakon četvrte 


počeo kihati. Prehladio sam se i tri dana ležao u krevetu. 


Ležao sam i pio čaj. Ulaz u moju sobu, iako to nije 
soba, tako je uzan da moja princeza nije mogla ući u 
moju sobu. Njezina ruka u gipsu zapinjala je na sve 
strane. Stajala je u kuhinji, a ja sam ležao u sobi. Gle- 
dali smo se i pričali. 

Rekla mi je što su sve učili u školi, a ja sam njoj 
objašnjavao da mi se nešto neobično događa. Već dvije 
noći ne sanjam ništa. U moj san više ne dolazi strašni 
zmaj. Zabrinuo sam se zbog toga, čak sam pomislio da 
mu se nešto dogodilo. Ona se raspitivala o strašnom 
zmaju, a kad sam rekao da se mi već dugo družimo, 
da smo se često zbog nje i tukli, rekla je da taj zmaj 
i nije tako strašan. A nije ni zao. Eto, sada, kad sam 
bolestan, sada ga nema. 

— Sigurno te ostavio na miru dok ne ozdraviš. 

Dok sam tako ležao, razmišljao sam i o starcu. On 


je mudar, on će se sigurno dosjetiti da sam ja bolestan 

i da me zbog toga nema u šumi. Ipak sam se pomalo 
čudio što mi nije poslao neki lijek. On sigurno zna ko- 
jim se biljkama najbolje liječi prehlada. Ali, meni je već 
bilo mnogo bolje. 

Trećeg dana, dok sam ležao u krevetu, došao je k 
meni tata i zabrinuto rekao: 

— Vidiš sine, ti si sada bolestan, a mi nemamo no- 
vaca da pozovemo doktora. Mama i ja smo jučer dugo 
razgovarali da ti počneš s nama nastupati čim ozdraviš. 
Ako ne budeš imao temperaturu, možda već sutra. Mo- 


ramo zaraditi novac za život. Bio sam vrlo iznenađen. 


Pa ja znam samo ono... trokut — crta — ulica — kiša?! Što 
ću ja predstavljati? Sav preplašen pitao sam tatu: 

— Što ću ja raditi? Još ništa ne znam?! 

Tata me rukom počešao po glavi i objasnio: 

— Radit ćeš ono što znaš. Mama i ja ćemo nasmijati 
ljude. Ništa se ti nemoj brinuti. A ono s kišom, to ćemo 
preskočiti. Moramo paziti da se ponovno ne prehladiš. 

Sve ono što se dogodilo sljedećeg dana zaboravio 
sam. Znam samo da sam cijelog dana mislio na pred- 
stavu. Ne sjećam se ni jesam li bio u školi, jesam li bio 
u šumi, ne znam jesam li vidio princezu, ništa... ništa... 
sve sam zaboravio... samo sam čekao predstavu... 

Večeras u osam! 

Pred nastup mama me odjenula u bijeli kostim. Re- 


kla je da je to stari običaj, da se klaun za svoj prvi na- 

stup odjene sav u bijelo, a kad prvi put nasmije gleda- 
oce, tada dobije prvu šarenu zakrpu, pa drugu... treću, 
sve dok ne postane vrlo smiješan i zato vrlo šaren. 

Prije nas nastupili su konji i njihovi jahači, psi koji 
mogu hodati na dvije noge, gutač vatre i mađioničar. 
Nakon toga u arenu je utrčao naš susjed s mikrofonom 
u ruci i počeo govoriti: 

— A sada, dragi gledaoci, sada će nastupiti naj- 
smješnija obitelj na svijetu. Klaun i njegova žena kla- 
unica, te po prvi put u ovom cirkusu — njihov sin. Po 
prvi put! 

Gledaoci su se već počeli smijati, vikati, pljeskati... 
Prvi je u arenu istrčao tata. Namjerno se spotaknuo, i 
pao. Svi su se smijali. Zatim se pretvorio u trokut. Svi 
su se smijali. Pa u crtu... Moja mama?! Nisam ni primi- 
jetio kad je ona utrčala u cirkusku arenu. Gazila je tatu 
kao automobil. Svi su se strašno smijali. Tada mi je 
tata rukom dao znak, mahnuo mi neka uđem u arenu. 

Potrčao sam prema njima baš kada je mama pala 
preko tate. Ležali su i gledali u mene. Kad sam dotrčao 
do njih... preskočio sam ih. Stao na sredinu cirkuske are- 
ne... U oči mi je bljeskalo stotinu reflektora. Gledao sam 
u ta svjetla i ništa nisam vidio. Okrenuo sam se prema 
tati, mami... ali?! Njih nije bilo... Pobjegli su u mrak?! 

Ostao sam sam... Svuda oko mene bilo je svjetlo, a 


iza tog strašnog svjetla bio je mrak prepun ljudi. Bojao 

sam se. Ispružio sam ruku prema tom mraku i glasno... 
najglasnije viknuo: 

—Maaaaaamaaaaa... 

Još za trenutak vladala je tišina, a zatim sam čuo 
smijeh. Iz stotinu grla do mene je dopirao smijeh. Sve do 
tada, dok se nisu počeli smijati, mislio sam da su tata i 
mama tu negdje, u blizini, ali sada sam znao da ih neću 
naći... Bio sam sam... Spustio sam ruku koju sam još uvi- 
jek držao ispruženu prema mraku, podigao sam glavu i 
zaplakao. Plakao sam najvećim suzama na svijetu... 

Ne znam koliko je to trajalo... Netko je ugasio svje- 
tlo, i odnio me iz cirkuske arene. 

Mama je u sobi skidala odjeću s mene i pitala što 
hoću za večeru. Nisam htio ništa jesti, htio sam saznati 
nešto drugo. Nije me zanimalo zašto su mama i tata 
pobjegli u mrak i ostavili me samog. Od tate sam često 
čuo da svatko mora sam naučiti što se može a što ne 
može raditi u cirkuskoj areni. Zanimalo me nešto drugo: 

—Mama... zašto su se oni ljudi meni smijali? 

Mama je dugo šutjela, pitala me zar zaista ne želim 
jesti... Ija sam šutio. Na kraju je rekla: 

— Smijali su se jer nisu znali što bi drugo. Oni su 
mislili da si ti običan klaun, da ti ne plačeš, da je sve to 
dobro uvježbano... Ne znam... pitaj tatu. 

Mama nije bila sigurna da je dobro odgovorila na 


moje pitanje. Ipak zanimalo me još nešto: 

— Mama... što ste ti i tata radili u mraku? Zašto 
niste došli u arenu? 

Kad sam je to upitao, rekla je da mora raspremiti 
kuhinju, da još nešto mora sašiti... da... 

— Mama... što ste radili u mraku? — morao sam to 
saznati. 

Mama sada nije mogla ništa drugo nego odgovoriti: 

— Plakali smo... plakali... — rekla je brišući suze. 

To me jako razveselilo, iako to nije veselo. Ali, bolje 
da su plakali kao ja nego da su se smijali kao gledaoci. 
Ipak, morao sam pitati još nešto. 

Zašto ste plakali? 

— Ne znam... — odgovorila je tiho — možda zato jer 
smo i tata i ja cijelog života htjeli nasmijati ljude, uvijek 
smo htjeli biti smiješni, uvijek smo pazili da ne bude- 
mo tužni... a ti si danas bio baš onakav kakvi smo mi 
najčešće bili izvan cirkuske arene. Tužni i... nespretni... 
sami... A ljudi su se smijali... Vidiš kako je sve tu čud- 
no... vrlo čudno... 

Nisam htio više ništa pitati iako još mnogo toga 
nisam razumio. Otišao sam spavati, a sutra ću o svemu 
razgovarati sa starcem. Bio sam tako umoran da nisam 
mogao ni sanjati. Mirno sam spavao sve do jutra. 

—m Hajde, sine, i danas moraš u školu — probudila 


me mama. 


BIJELA 


U školi je bilo kao i svakog dana. Netko je dobio pe- 
ticu, netko jedinicu. Mene nisu ništa pitali jer sam tri 
dana bio bolestan. Neprestano sam mislio na jučerašnji 
događaj. Moja je princeza cijelo vrijeme šutjela. Ona je 
jučer bila na predstavi i sigurno zbog toga šuti. Možda 
se srami što sam plakao. 

Kad smo odlazili iz škole, pomogao sam joj nosi- 
ti ruku. Prije kuće, iako mi nemamo kuću, rekao sam 
princezi da moram posjetiti starca o kojem sam joj pri- 
čao. Samo je kimnula glavom kao da kaže da, i po- 
zdravila me. Kad sam već krenuo drugim putem, onim 
prema šumi, zastala je, okrenula se i tiho rekla: 

— Ti si najljepši klaun kojeg sam ikada vidjela. 

Gledao sam kako žuri prema cirkusu. Bio sam ve- 
seo, iako nisam znao zašto je to rekla. 


Starac je sjedio u šumi pored puta. Činilo se, kao i 


uvijek, da gleda u daljinu. Sjeo sam pokraj njega bez 
riječi. I on je šutio. 

Neka je ptica proletjela glasno pjevajući. Starac se 
okrenuo za njom i kad je više nije čuo, rekao je: 

—Tužna je... 

— Da, tužna... — kažem ja isto što i on. 

—A zašto je tužna? — upita on mene. 

— Ne znam, možda nešto ne može naći? — pogađam 
ja. 

A starac šuti. Ne dugo. 

— Ne, dječače, tužna je zato jer si i ti tužan. Kad je 
čovjek tužan, tada njemu i sve oko njega izgleda tužno. 
Da si ti danas veseo, cvrkut ove ptice bio bi isto takav. 
Ali, tebi se nešto dogodilo... 

Nije pitao što mi se dogodilo jer je znao da ću ja 
sam sve ispričati. I to sam naučio od starca, da po- 
nekad ne treba postavljati pitanja, da ponekad čovjek 
sam hoće reći ada ga nitko i ne pita. 

Malo po malo, riječ po riječ, ispričao sam starcu sve. 
O svojoj bolesti, kako je sve to počelo, zašto sam obolio, 
što mi je tata rekao, kako je protekao moj prvi nastup... 
Na kraju i ono najvažnije, ono zbog čega sam i došao: 

— Ja sada više ništa ne razumijem. Gledaoci su se 
smijali, mama i tata su plakali, moja je princeza rekla 
da sam najljepši klaun kojeg je do sada vidjela. Kako je 


to moguće? A ja sam stajao i plakao?! 

Starac je šutio. Zatim je ustao, učinio nekoliko kora- 
ka niz puteljak, kao da će otići, pa se vratio i odšetao 
puteljkom prema šumi. Znao sam da će se vratiti. Kad 
se ponovno pojavio, upitao sam što o svemu tome misli. 

— Mislim da li ti kazati istinu ili ti ispričati još jednu 
priču koja i nije istinita, ali je lijepa. 

Malo sam razmišljao, sjetio se onog što je starac 
govorio o ptici, pa sam odlučio. 

— Starče, recite mi istinu. Tužan sam pa nisam si- 
guran da bi mi se ta vaša priča činila lijepom. Recite 
mi istinu. 

Starac se na te moje riječi okrenuo prema meni i 
mirnim glasom govorio istinu: 

— Dječače, ti si već mnogo toga naučio, mnogo toga 
upoznao. A sada se sjeti kako je bilo prije toga. Ti ne- 
kada nisi znao kakva je boja plava, kakva je crvena, 
nisi znao da je plava duboka, a crvena topla. Tebi je 
nekada crvena bila siva. Je li tako? 

Da je tako nisam morao ni odgovoriti. Bilo je baš 
tako. Starac je nastavio: 

— A drugim ljudima crvena je bila crvena, plava 
plava. Što to znači? 

Šutio sam jer sam znao da će starac sam odgovo- 
riti. Eto: 

— To znači da ista boja, crvena na primjer, može 


nekim ljudima izgledati ovako, a nekima drukčije. Ra- 


zličitim ljudima iste stvari izgledaju drukčije. Tako si i 
ti jučer, u cirkuskoj areni, jednima izgledao smiješno, 
drugima tužno, a tvojoj djevojčici lijepo. Svatko je u 
tebi vidio ono što je htio vidjeti. Ali, na kraju svega 
to i nije važno! Najvažnije je to kako si se ti osjećao. 
Hajde, sjeti se. Kako si se ti osjećao? Jesi li bio tužan, 
veseo, ili ti se činilo da si lijep? Ili ružan? Hajde, sjeti 
se. 

Ah, kako je to bilo teško pitanje. Kako sam se ja 
osjećao? Kako? Nisam bio ni tužan, ni sretan, nisam 
ništa mislio... ni da sam lijep, ni ružan... bio sam... bio 
sam... 

— Bio sam začuđen! Da... čudio sam se. 

Starac me uhvati s obje ruke i polako me tresući 
reče: 

— Da, daaaaa... dječače, bio si začuđen! Bio si zbu- 
njen, kao kad smo počeli pričati o bojama. Sjećaš se 
kad sam ti pričao da je plava duboka, da zelena miriše 
na travu... čudio si se svemu, čudio... a to je dobro! 
Tako si počeo učiti, upoznavati boje... I jučer si bio 
začuđen! Ti si bio klaun koji se čudi svemu oko sebe. I 
ljudi su se čudili, čudili su se klaunu koji plače... 

Za trenutak je zastao, ustao, i kuckajući štapom po 
kamenu rekao: 

— Pravi klaun je tužan klaun. 


Pitao sam ga zašto je pravi klaun tužan klaun, ali 

— To ćeš ti sam morati saznati. Sam... — reče starac 
i ponovno sjedne na kamen. 

— Sada ću ti odgovoriti na tvoje prvo pitanje. Samo 
na to pitanje ću ti odgovoriti jer su tvoja pitanja posta- 
la za mene preteška. Od sada ćeš sam odgovarati na 
svoja pitanja. Sjećaš li se što si me prvi put pitao? 

Zamislio sam se. Toliko sam ga toga već pitao da 
sam se teško mogao prisjetiti prvog pitanja... ali, pa da! 
Sjetio sam se: 

— Koja je moja boja? Koje sam ja boje? — to je bilo 
moje prvo pitanje. 

Starac je ustao, nasmiješio se i polako krenuo pu- 
teljkom kojim je uvijek nestajao... tamo negdje... u šumi. 
Ustao sam i čekao da se okrene. Znao sam da će se 
okrenuti. I evo, okreće se, štapom pokazuje na mene, 
čujem kako kaže: 

— Tvoja je boja bijela! — mahne mi odlazeći. 

Neko sam vrijeme stajao gledajući za njim, iako ga 
više nisam vidio. Razmišljao sam o tome što je rekao, 
da ću sada sam odgovoriti na... Ah!? 

— Čekajte, starče! Sjetio sam se nečeg strašnog! — i 
potrčao sam za njim. 

Jedva sam ga stigao! 

— Čekajte... Hoćemo li sutra razgovarati? 

On sluša, trese glavom... i reče: 

— Ne, dječače. Proći će dosta vremena do našeg 


ponovnog susreta... Dosta vremena. 


Htio sam plakati, ali bi bilo bolje da kažem nešto 
pametno, nešto što će ga zadržati: 

— Kad ćemo se ponovno vidjeti? 

— Kad saznaš zašto je pravi klaun tužan klaun. Kad 


to saznaš, dođi ponovno u šumu. 


GRAD 


Kad sam se vratio kući, iako mi nemamo... Što?! Nema 
više ni šatora?! Kao da se ispuhao. Šareni je šator ležao 
na zemlji. 

Ljudi su užurbano spremali kovčege, velike kutije, a 
Životinje premještali u ograđene kamione. To znači da 
ponovno idemo na put. Mi nismo imali mnogo toga za 
spremanje. Klaunovi nemaju tigrove, pse, konje i slične 
Životinje. Zato smo pomagali drugima. Ja sam najviše 
pomagao obitelji krotitelja tigrova. 

Kad smo krenuli, okrenuo sam se prema šumi i 
mahnuo. Mislio sam na dan kad ću se ponovno vratiti 
ovamo i dugo, dugo sjediti sa starcem. 

Putovali smo četiri dana. Cirkus se zaustavio u ve- 
likom gradu jer su ljudi koji rade u cirkusu mislili da je 
najbolje ostati nekoliko mjeseci na istom mjestu. To se 
može samo ako je grad velik. Uskoro dolazi zima pa se 


nikome ne putuje. Dva dana je trebalo da podignemo 


šator, a već trećeg dana grad je bio oblijepljen plakati- 
ma našeg cirkusa. Na svakom plakatu pisalo je velikim 


crvenim slovima: 


SVAKOG DANA U OSAM SATI VELIKA 
CIRKUSKA PREDSTAVA 


Sat vremena prije našeg prvog nastupa u tom gra- 
du počeli su se mama i tata odijevati. Pogledavši me 
pitali su što čekam. 

—Čekam da mi netko namaže lice — odgovorio sam. 

Mama se začudila: 

— Da ti namažem lice?! Ja mislim da još nije vrijeme 
za to. Nastupio si samo jednom, još nisi zaslužio boje. 

Mirno sam odgovorio da ja i ne želim mnogo boja, 
već samo jednu. 

Mama je odgovorila da je njoj svejedno i upitala: 

— Hoćeš li žutu, plavu, zelenu, ili neku drugu? 

Pokazao sam prstom na jednu boju: 

— Bijelu... ja hoću samo bijelu. 

— Bijelu? — začudi se tata — zašto bijelu? Neće ti 
lijepo pristajati uz šareni kostim! 

Sada sam morao imati hrabrosti da kažem sve: 

— Tata, ja ne želim šareni kostim. Ja hoću bijeli ko- 
stim, potpuno bijeli. 

Tata me gledao, vidio sam da ne zna što da kaže. 


Kao da se ljutio: 

— Kakav bijeli kostim? Pa to uopće ne izgleda smi- 
ješno?! Klauni se uvijek šareno odijevaju! 

Što sam sada mogao reći? Zar da mu prepričam 
cijelu priču o starcu i sebi? Za to nisam imao dovoljno 
vremena. Predstava počinje za dvadesetak minuta. Ti- 
šinu prekine mama: 

— Dobro, možda sam ja kriva za to. Pred prvi na- 
stup ispričala sam mu o onom starom običaju da klau- 
novi nastupaju u bijelom kostimu sve dok ne nasmiju 
gledaoce. 

Uh, spasila me mama. Tata je rekao da je to već 
napušteni običaj, da su svi današnji klaunovi šareno 
odjeveni, ali da sada nema vremena svađati se s nama. 
Neka bude kako mi hoćemo. 

Lice mi je namazala prekrasnom bijelom bojom. Po- 
gledao sam se u ogledalo. Nisam bio smiješan. Pogle- 
dao sam tatu i mamu. Oni su bili smiješni. Stao sam 
bliže njima da vidim kako izgledamo svi zajedno... čud- 
no. Izgledali smo čudno. 

Uskoro smo začuli burni pljesak u šatoru. To je zna- 
čilo da predstava počinje. Požurili smo u veliki šator. 

Konji, psi, gutači vatre i mađioničar nastupali su 
prije nas. Zatim je red došao na klaunove. 

Tata je potrčao prema sredini cirkuske arene, spo- 
taknuo se i pao. Ljudi su se smijali. Mama je potrčala 


prema njemu, spotakla se o tatu i pala preko njega. Lju- 


di su se smijali. Ja sam polako koračao prema njima, 
zastao pokraj njih i pružio im ruku. Htio sam im pomo- 
ći da ustanu. Kad su tata i mama ustali i začuđeno me 
gledali, ljudi su se smijali. Dok sam odlazio s pozornice, 
ljudi su se smijali. Tek kad sam izišao iz arene, mama 
i tata su počeli izvoditi svoje uvježbane vragolije. Ljudi 
su se smijali. 

Čekao sam ih u garderobi. Došli su držeći se za leđa 
i bubrege. Bili su umorni i tužni. Tata je rekao: 

— Eeeee, nije to više za nas. Stari smo mi za te lu- 
dorije... 

— Da — isto je mislila mama — sve me boli od tog 
bacanja i padanja. 

Gledali su mene, dugo, a onda pitali: 

—A ti sine, što ti hoćeš? Ti ne želiš biti smiješan? 

— Ne! — rekao sam. — Ja ne želim biti smiješan. Ja 
želim da se ti ljudi prestanu smijati. Ja ne volim kad 
nam se smiju. 

Tata je još jednom uzdahnuo, kao da se nečeg pri- 
sjeća, pa mi reče: 

— To je lijepa želja, ali to nije moguće u cirkusu. 
Ljudi dolaze u cirkus da bi se smijali. 

Tako smo završili naš kratak ali važan razgovor. 
Vrlo važan! Nakon što mi je tata rekao da ljudi dolaze 
u cirkus smijati se, ja sam odlučio razgledati ovaj grad, 


i ljude u njemu. Pitao sam zašto se ti ljudi ne smiju 

u gradu, zašto se ne smiju kod kuće, zašto dolaze u 
cirkus. 

Razmišljajući o tome legao sam u krevet. Sutra uju- 
tro idem u grad, a moram pronaći i neku školu. Do 
kraja ovog razreda ostala su samo dva mjeseca. Zaspao 
sam razmišljajući o gradu i o ljudima koji žive u njemu. 

— Dobar san — pozdravi me vrlo tiho strašni zmaj. 

Oh, kako sam se iznenadio. Nije ga bilo već neko- 
liko noći. Kako se samo promijenio, više ne skače na 
mene i ne napada me?! 

— Što je, strašni zmaju, gdje si do sada? — upitao 
sam nježno. 

Tužnim korakom, oslanjajući se na rep, otišao je u 
kut i naslonio se na zid. 

—UffFf... — uzdahnuo je ispuštajući mnogo dima. 

Njemu se nešto dogodilo?! On više ne riga vatru. 
Samo dim izlazi na njegova strašna usta?! 

— Što se dogodilo, strašni zmaju? — pitam ga već 
pomalo uplašen. 

— UfIf... — uzdahne on još jednom — bolje da ti ne 
pričam! 

— Hajde, moraš mi ispričati. Možda ti ja mogu po- 
moći? 

Tako sam, napokon, od zmaja čuo tužnu priču. 
Zmaj je došao za nama u grad, htio je doći u moj san, 


ali je stigao nekoliko sati prerano. Mi smo još bili u 


poslu, još smo postavljali šator. Bilo mu je dosadno pa 
je odlučio ući u san nekog drugoga, da mu vrijeme 
brže prođe. Tako je lutao gradom tražeći nekog spa- 
vača. Ugledao je kroz prozor čovjeka koji hrče na vrlo 
mekanom krevetu i pomislio da bi to mogao biti dobar 
san. Soba u kojoj je spavao taj čovjek izgledala je vrlo 
lijepo. Namještaj blistavih boja, na podu veliki debeli 
prostirač... Zastori su bili navučeni preko prozora, a 
u kutu je rasla velika zelena biljka. I, zmaj uđe u san 
toga čovjeka. Ali, čim je ušao u njegov san, uhvatila su 
ga dva čovjeka i taj spavač. Uhvatili su ga i vezali lan- 
cima. U grlo mu lijevali vodu sve dok se njegova vatra 
nije potpuno ugasila. Tako okovanog odvukli su ga u 
kamion pa u zoološki vrt. Prodali su ga. Kad su odlazili, 
mahali mu s mnogo novaca u ruci i vikali da kaže i dru- 
gim zmajevima gdje oni spavaju, da ih u ovom gradu 
jedva čekaju... 

Eto, jedva je nekako uspio pobjeći iz groznog ka- 
veza. 

Nakon dva dana iskopao je tunel ispod ograde, i 
dok su ga čuvari tražili u tunelu, on je odletio. Sreća je 
što zmajevi mogu letjeti. 

Ipak, kad sam čuo cijelu priču, začudio sam se zma- 
ju. Zašto je dopustio da ga tako lako uhvate, zašto nije 
oteo njihove princeze i s njima se tukao? Zašto nije 


oteo princezu tog zlog spavača? To sam ga pitao. 

— Eto, to je ono najgore i najstrašnije! — odgovori 
zmaj. — Ti ljudi, i taj spavač, oni nemaju svoje princeze. 
Oni nikoga ne vole. Taj spavač mrzi sve ljude. I prin- 
ceze. Eto, zato mu nisam mogao ništa... — tužno reče 
zmaj. 

Da, da... Znao sam da tu žive veliki čudni ljudi. Ispri- 
čao sam zmaju da sutra namjeravam prošetati gradom 
i vidjeti kakvi su to ljudi. Rekao je da se čuvam i da on 
odlazi iz grada čim se ja probudim. 

—1 molim te, sanjaj što duže jer sam vrlo umoran. I 
nesretan. Ugasila mi se vatra. U tvom sam snu siguran, 
probudi se što kasnije — moli me zmaj. 

Dobro, spavat ću koliko budem mogao. Vidim da 
mu nije lako. Prije negoli je zaspao u mom snu, rekao 
je vrlo tiho: 

— Nemoj se ljutiti što se danas s tobom ne mogu 


tući... vrlo sam rlmoran... 


POSLJEDNJA PREDSTAVA 


Tog jutra mama me nije probudila jer još nismo znali u 
koju ću školu. Zmaj je nestao, kao i svakog jutra. Nadao 
sam se da se dobro odmorio. 

Za vrijeme doručka rekao sam mami da bih htio 
prošetati gradom. Ona se bojala da se ne izgubim. Ali, 
ja sam već odrastao, uvjeravao sam je, ne mogu se 
izgubiti. Ako se i izgubim, pitat ću ljude gdje je naš 
šator, cirkuski šator. Grad je prepun plakata, svi znaju 
gdje je naš šator. 

Dozivao sam kćerku krotitelja tigrova, ali nikoga 
nije bilo u njihovom šatoru. Susjeda mi reče da su već 
vrlo rano otišli u grad. Oni sigurno traže najbolju hranu 
za svoje tigrove. Možda se i sretnemo, tko zna! 

Gradske ulice su bile široke, ali je po njima vozilo 
tako mnogo automobila da je na svakom raskršću bila 
velika gužva. Mene nisu zanimali automobili ni ulice, 


već ljudi. Gledao sam ih kako se žure na sve strane. 


Morao sam paziti kuda hodam jer sam se dva puta su- 
dario. Vikali su na mene, odlazeći, zašto ne pazim kuda 
hodam! Čudno... kad se mama i tata sudare u cirkusu 
svi im se smiju?! 

Na jednom uglu neki se čovjek spotakao i pao. Proš- 
lo je mnogo ljudi, svi u žurbi, dok se jedan čovjek nije 
zaustavio i pomogao mu da ustane. Kad mu je pomo- 
gao, odjurio je. 

Gledao sam u čovjeka koji se sada pridržavao za 
stup i otresao prašinu sa svog odijela. Još ga je od pada 
boljela noga. Taj je čovjek pao baš kao što pada tata u 
cirkusu. Gledao sam u ljude... nitko mu se nije smijao. 
Zašto se sada ne smiju? I zašto mu nisu pomogli ako im 
nije smiješno?! Dotrčao sam do njega i upitao ga: 

— Mogu li vam pomoći? 

I ne gledajući me odgovori: 

— Neka, sam ću se snaći... samo ti idi. 

— Ali, ja nikamo ne idem! — objašnjavam. 

Čovjek se malo začudio, prvi put me pažljivo pogle- 
dao, i upitao: 

—A što ti ovdje radiš? 

Rekao sam mu da želim upoznati ljude ovoga gra- 
da, da sam ja tek jučer došao ovamo i da me zanima 
što rade ti ljudi kad nisu u cirkusu. 

— E, što rade... — reče čovjek s mnogo stanki. — 


Trče, žure, htjeli bi zaraditi što više novaca, nitko nema 

ni za što vremena... Samo to rade... neki ni to ne stig- 
nu... 

Gledao sam ga, činilo mi se da i on nekamo žuri. 
Ipak, još se zadržao za trenutak. Brzo sam upitao: 

Zašto vam nisu pomogli kad ste pali? 

— Nemaju vremena... 

—A zašto se nisu smijali? Vi ste pali vrlo smiješno. 

Nemaju vremena... 

Ni on nije imao vremena da sve objašnjava. Rekao 
je samo to da ljudi trče na sve strane ne bi li zaradili 
što više novaca. Kad zarade mnogo novaca, tada više 
ne moraju trčati jer kupe automobil. Onda jure automo- 
bilom na posao. Tako to traje sve dok ne ostare, ili dok 
im se ne dogodi prometna nesreća. Poslije toga leže u 
bolnici, ili kod kuće, jer su vrlo stari, i misle kako su 
cijelog života nekamo žurili, a nigdje nisu stigli. 

Kad je otišao, ponavljao sam u sebi: nemaju vreme- 
na... nemaju vremena... nemaju vremena za smijeh... 
nemaju vremena da pomognu jedni drugima... nemaju 
vremena... 

Hodao sam ulicama grada. Nisu bile čiste. Nemaju 
vremena da ih očiste. Zgrade su sive. Prozori zatvoreni. 
Nemaju vremena da ih otvore. Sve smrdi na automobi- 
le. Činilo mi se da sam ponovno zaboravio razlikovati 
boje. Sve je bilo sivo... Tužno... 


Od svega toga postao sam vrlo žedan. Ušao sam u 


veliku kavanu gdje su svi jeli i pili. Molio sam konobara 
čašu vode. 

— Nema vode! Kakva voda! Možeš naručiti sok! 

— Nemam novaca, nisam... — ali me on prekine. 

Izišao sam žedan kao što sam i prije bio. Čudio sam 
se i gledao u te ljude. Morao sam skočiti u stranu jer 
me umalo srušio čovjek koji je trčao kao lud, a za njim 
još jedan, vičući: 

— Držite lopova! Držite lopova, ukrao je novac! 

Neki je čovjek sjedio na pločniku s praznom kuti- 
jom ispred sebe. Na papiru koji je držao u ruci i svima 
pokazivao pisalo je da već tri dana nije ništa jeo i da 
ih moli malo novaca... Neka je mačka htjela pretrčati 
ulicu. Bila je crna i pomislio sam da će nekome donijeti 
nesreću, ali... nesreća se dogodila njoj. Pregazio ju je 
automobil... Stajao sam i gledao u nju... Jadna mačka... 
uskoro je više nije bilo... drugi su je automobili raznijeli 
po čitavom gradu... 

Otrčao sam kući, iako mi nemamo kuću, naš je ša- 
tor mnogo veseliji od tih kuća... Taj je grad tužan... 
strašno tužan... i bezbojan. 

O svemu sam tome razmišljao pripremajući se za 
predstavu. Razmišljao sam i o starcu. Zašto mi je rekao 
da je pravi klaun tužan klaun? Možda zato jer su i ljudi 
tužni?! 


Cirkuska predstava počela je točno u osam. Sve je 

bilo kao i uvijek. Isto. Ljudi su pljeskali, smijali se, vi- 
kali. Kao da su to bili ljudi iz nekog drugog grada, ne 
oni koje sam sreo jutros na ulici?! Smijali su se i mami 
i tati. Došao je red na mene. Polako sam hodao pre- 
ma sredini cirkuske arene. Bio sam bijel, potpuno bijel. 
Mama i tata sakrili su se u mrak jer njihovi kostimi nisu 
pristajali mojoj bjelini. Ljudi su se smijali i pokazivali 
prstom na mene. Htjeli su se još više smijati... ali nisu 
znali zašto bi se još više smijali. Samo sam stajao i 
mirno ih gledao. I tada, kad se sve umirilo, kad se više 
nitko nije smijao, kad su se svi počeli čuditi... iz džepa 
sam izvadio jednu crvenu i jednu plavu maramicu. Vi- 
soko sam ih podigao. Načinio sam cijeli krug po cirku- 
skoj areni pokazujući tim ljudima iz sivog grada jednu 
plavu i jednu crvenu boju. Izišao sam. Nisu se smijali... 

Kad sam došao na livadu ispred šatora raširio sam 
ruke i duboko udahnuo. Viknuo sam: 

— Staaarčeeeeeee! — i počeo skakati od veselja po 
travi. 

Nisu se smijali... nisu se smijali... nisu se smijali... 
Prvi put uspjelo mi je ono što sam oduvijek htio... Nisu 
se smijali... Nisu se smijali... Samo su se čudili... Čudili... 

Uskoro je došla kćerka krotitelja tigrova. Sjedili smo 
na klupi ispred njezinog šatora i dugo, dugo šutjeli. 
Zatim je ona pitala: 


— Što ćeš učiniti na sutrašnjoj predstavi? 


Gledao sam je, nisam znao što da odgovorim: 

—Ne znam... moram nešto smisliti. 

Dok sam ležao u krevetu, razmišljao sam o sutraš- 
njoj predstavi. Što da sutra učinim? Da li da kažem lju- 
dima da prestanu žuriti, da se mogu i u gradu smijati, 
da ne moraju doći u cirkus... ali, ja sam klaun?! Možda 
bih mogao... Ali, u sobu je ušao tata. 

Čudno, nikada me nije zvao tako kasno. Istina je da 
sam već odrastao, ali sigurno je već ponoć. 

— Slušaj, sine, poslije predstave pozvao me direktor 
cirkusa u svoj šator... Rekao je samo nekoliko riječi. 
Nije mi dopustio da mu odgovorim. On ne želi u svom 
cirkusu tužnog klauna. Rekao je da njemu nikakav bije- 


li klaun neće kvariti predstavu. 


BIJELI KLAUN 


Od toga dana više nisam nastupao u cirkusu. Mama 
i tata se nisu ljutili na mene, nisu me tjerali da posta- 
nem smiješan klaun. Radio sam u cirkusu, čistio šator 
nakon predstave, čistio kaveze životinja, lijepio plakate 
po gradovima u kojima smo imali predstave, pomagao 
mami i tati da se odjenu... i tako dalje... 

Ponekad bih odjenuo kostim u kome sam nekada na- 
stupao, namazao lice bijelom bojom i dugo se gledao u 
ogledalu. Neprestano sam mislio da mi nešto nedostaje. 

Tako je to trajalo sve do onog dana kad sam mami 
i tati rekao da odlazim. Pitali su me kamo idem. Odgo- 
vorio sam da imam prijatelja kojeg bih volio posjetiti. 
Htjeli su znati kad ću se vratiti, ali ja to nisam znao. 
Obećao sam da ću ih posjetiti bar jednom u godini... 

Mojoj princezi nisam morao ništa objašnjavati. Ona 
je mislila da ću ja to učiniti mnogo ranije. Rekla je da 


će me čekati. 

Odjenuo sam svoje bijelo odijelo, namazao lice bije- 
lom bojom i otišao. 

Nisam žurio, nisam putovao vlakom ni autobusom, 
putovao sam pješice. Ljudi su se okretali i čudili. Pitali 
su jedan drugoga tko sam ja, sve dok se nije počelo 
pričati da svijetom hoda bijeli klaun. Otada sam čuo 
kako šapuću: 

— To je taj, to je bijeli klaun... došao jei u naš grad... 

Jednog dana stigao sam do šume u kojoj smo sta- 
rac i ja dugo razgovarali. Na kamenu, na kome smo 
najčešće sjedili, nije bilo starca. Sjeo sam i čekao. 

Čekao sam tri Noćidana, tri puta pozdravljao veliki 
požar noći, a kad je treći put dan izgorio, znao sam da 
starac više nije živ. 

Iz svog malog kovčega izvadio sam ogledalo, plavu 
boju i na svom obrazu nacrtao duboku plavu suzu. Po- 
gledao sam se. Da, eto to mi je još nedostajalo... 

Od tog dana hodam svijetom, gledam ljude i čudim 
se. A priča se da će bijeli klaun hodati svijetom sve dok 


oko njega ne budu živjeli sretni ljudi. 

